url: =Kaal Thum Sung U.S.A. ah ~ Pu Zokhai :: ZOMI DAILY\nposted on 31 August 2015 at 8:17 am Lomkholna: News, Zokhai, Zomi\nKa’ pianna Zuapa’ minsel Tg. Vungh Zaleen Maang leh Lia Kim Hau Cing te’ thusiamna-tawh 2015 August 03 ni-in Melbourne Vaanleengtual-ah hongkha Pa Pau Kaang, Pa Mungpi leh Tg. Sian te-tawh khut kivaan-in security checkpoint ka-kaantan suk-a, gualgen vaangthang America zuatding lawpliing litlit kawm-in ka-tuan nading Boeing 767 vaanleeng tung-ah ka-luut suak-hi. Vaanleeng akia amang a-om zeuhzeuh-tawh ngaihsut hongtam sim veve-a, tua-in Pasian-tawh hong kinaai sak ahihman-in thupha khat hongsuak-hi.\nVaanlaai-ah nai 16 sung ka-leen khit-uh ciang-in Los Angeles (LA) Gamcinnamzil Vaanleengtual (International Airport) tung-in, United Airlines Terminal ka-kanleh ka’ pusuakna pan-a agamla penpen Terminal 7 nahi ahihman-in khe-tawh paiphei kheukheu-in kiimlehpaam silhoihte video ka-la pheiphei-hi. Terminal 7, Gate 75-ah luut-in Boeing 777-tawh Newark NY Vaanleengtual ciangdong nai 5.20 sung ka-leeng leuleu-hi. Tualaai pan-in mi 40 khawngbek apua vaanleeng aneu lingleng khat-tawh Buffalo NY nai 1 vaaldeuh ka-leengphei leuleu-hi.\nBuffalo vaanleengtual-ah Buffalo Zomi Innkuan makaai upateng, Zomi Christian Church upapite leh Leenpi te nupa leh Pi Ciang te nuta teng-in mawtaw nihtak-tawh hongmuak uh-a, gim leh tawlteng hong dawnsiang uhhi. Khuahun lum mahmah-a, Melbourne-a phalbi vuuksan-tawh kilehbulh ahihman-in vanzaáng mahmah-hi. Hihzah ciang nangawn-tawh U.S. pai-taak veh-e, ci-in ka-angtang mahmah-hi.\nKa’ zintun nading Siamah Luun ci uh-a, ka’ kancian ciang-in tuma kum 25 kiimpawl-a Laaitui-ah Cidamna lamsang siampi hongseem Siamah Zaam Za Dim’ tanu hi-in, neulawm thamlo ka’ panote innkuan-tawh thalloh-a akimante nana-hi sawnsawn-a, inntung mahbang-in khamuang tak-in ka-tualbial thei-hi. Ka’ zinpite nupa Luun leh Pa Khup-in inn alei-thak hi-a, kha-khat ciang-in 400 vaaldeuhbek pia-cih ka-theih ciang-in inn-lah hoih, huanglah zai; lamdang kasa mahmah-a, ka-angtanpih mahmah-hi.\nTungtuúng mah-in vaaidang akihawm ma-in Tg. Thang Kaap Tuang (ka-thongkiatpih tangvaal)-tawh bawhlung kava kimawl uh-a, Karen te-tawh kahih man-uh’n kei mi-thak giltui kiukeu ci-uh hiding hiven, hongpia nuamlo uhhi, ahizong-in aleengkhial pang-in khua-ul suak veve hehehehee. Tg. Kap Tuang-pen Khalkha lamte-in zotsiam-uh ahihman leh Zomi khangno club bawlkhop nading mi akicinloh ziak-in Chin United Soccer Club aphut leh a-Coach aseem hi-a, akhangno mahmah-tawh kituak-in alungduai leh avaaihawmsiam mahmah khat nana-hi se-hi. Kei’ hawhding ziak-in vacation (leave) ana la-khol hi-a, hong giakpih den-hi. Ka’ nih-un iphone khattuak-tawh ihmutma 8 pool kimawl kawm-in, “Semanyih Camp-a I-lupkhop laai-in iphone khattuak-tawh akimawl khawmding mang-inzong kiman ngeikei ve-aw maw,..” ci-in ka-nuui luahluah uhhi.\nBuffalo-ah Zomi tam lualo himahleh kei’ ading-in kicing mahmah uh-a, ka’ zinpi nangawn-ah tualbial manlo liang-in ankuang uumpih kithatheek/matlehzet-in kizomto-hi. ZCC Makaaipa Sia Pau te innkuan, upapipa Pa Pau te innkuan, Zomi Innkuan Buffalo (ZIB) Makaaipipa Pu SB Mung, Thuzeekpipa Pa Sawm Tun, ZIC Upapipa Pa Mang te innkuan, ZIB Thuzeek-huh or Lai-atpi Nu Luun (Sia Kaam Mung’ tanu: neulaai-a unau bang-a kithuahpih), lasasiam-a CD-zong abawlkhia Tg. SL. Mang te-in ankuang hong uumpih baan-ah Siamah Cing (Ngai Zen Cing: bawhlung siam mahmah Pa Cii-Mang’ unu)-a kipan unau holim-a hong holimpih kitawlnga lo-in mipi hong suaksak uh-a, nuam kasa mahmah-hi. Tua thamlo-in sanggamnu Dr. Maan Hau Cing zong-tawh lamet hetlohpi holim-in ciamnuui khawm-thei kahih man-in tuiphih pai kisa-in hampha ka-kisa mahmah-hi. Tua baan-ah Dr. Suanpi (Cope Suan Pau) zong-tawh kituak kha-in holim hunsawt ka-neihloh hang-uh’n kimuak kiho man veve-in tuahpha ka-kisa mahmah-hi.\nMopipa Lenpi, Tg. Kaap Tuang leh Pa Pau (ZCC Upapipa) te pata-tawh gualgen vaangthang Niagara Tuizeeupi-zong kava en thei-a, “Pasian’ silbawl lamdang taktak mah-ei maw,” ci-in Pasian’ khutma ka-phat thei-hi. Tuizeeupi-pen Canada-tawh gamgi hi-a, America leh Canada amau’ lamkaai ciat pan-in munhoih bawl-a kumpi sumluutna naakpi/zungpi khat-a aneihtuak-uh ahihi. America lam-a tuileeng atuangte-in vaanmeel tuipuan ka-silh uh-a, Canada lamkaai-a tuileeng atuangte-in tuipuan sandaang silh zihziah uhhi.\nTuizeeupi nuai ciangdong tuileeng paito-a, hongloklua leh tuikhu sahlua ahihman-in video-zong hoihtak kila theilo-hi. Tuizeeupi-pen Meitei Guunpi-a tuiluang’ zah 20 bang phading-a, tuazah tui lianpi zeeu khat-ah atuaksuk zuaizuai ahihi. Phalbi hunsung tua tuituak-pen khalsuk biubeu-in kaaisuk hiahua ci uh-a, muhnop-huai mahmah kaanlaai-hi. Niagara Tuizeeupi America lam adeek-a Paak-huan sung-ah daatmei bawlkhia masapa’ siikngo milimpi kikoih-a, tua-tawh maan ka-kila thei-hi.\nKoteng-mah vok ava-khaamkhol ding-in ka-pai uh-a, vok khawina phual-a aneipa puteek khiimkhiam hi-in Tg. Kaap Tuang te-tawh nana-kimeeltheih mahmahlua ahihman-in a-uut-uut-in hopih uh-a, tua puteekpa bang-in “fak yu” ci-in nuui thiimthiam lelmawk-hi. Vokneipa dik peuhmah ahihman-in huansung losung paina mawtaw neu aneih-pen ka-uut bang-uh’n ka-hawl ziahziah uhhi. Vok-pen AUS-ah 400 kiim-tawh akilei tepawl 200 kiim-in kilei-a, vok laakna phual-zong khuasung-mah hi-in, minute 25 khawngbek kipai-in vaaisiang peuhmah-hi.\nMopawi: 8 Aug 2015 ni-in ZCC Makaaipipa’ hungeelna-tawh mopawi nuamtak-in kabawl thei uh-a, nupa-kaal kilem nading, kip nading leh thupha ngah nading hun tomno zangh-in “Pu” hihna-tawh nupate thupha piakna ka-nei thei-hi. Mopawi etlawm ding-in ka’ zinpinu leh Nu Cing (Pa Maang’ zii) te nutateng mah mapang-in mopawi bawlna nopci mahmah-a, hong uap-zong tam mahmah-hi. Chicago pan-in Tg. Michael Tuang, Pa Tung Thang leh Pa Tuah Mang te ahizong-in, Oklahoma man-in Tg. Tual Khup leh Nu Luunseek ahizong-in, Massachusetts pan-in Pa Tup Tung te innkuan, Pa Thang Pau’ tapa leh Pa Khup (Dimpi) te innkuan ahizong-in hong uap ciat uh-a, Mopipa leh Monu thamlo kei mahmah-zong mipi tangtuam kisa-in ka-angtang mahmah-hi.\nNipini ziingsang ciang-in Sia Pau (ZCC Makaaipipa) leh upate’ thusiamna mah-tawh biakpiakna hunpi ka-zangh thei-a, “Pasian’ thu leh Ngeina, Zongeina” tungtaang tomno suutna ka-nei thei-hi. Hun hongpia-bek hilo-in citpiak hongpia khiankhian laailaai uh-a, pastor-bang ka-kisa liang-hi. Nitaak ciang-in gualgen vaangthang khatmah ahi Gaalpi laai-a Gaalkaap Tuileeng a-omlaai etding ka-kikum uh-a, “luutman khangcing khat $10 hi-in, nai 6pm-a kongpi kikhaak,..” cihthu akician ahihi. “Paisuk pongpong ni-in, apua lampan video la lelni” ci-in ka-paisuk uhleh Pasian’ nasepna lamdang kiaukiau mahmah-a, kongpi kihong laai thamlo-in an akhawnkhong-in kivaak zawlaai., lasasiam Tg. SL. Mang gilkial simsim-in nana-ne ziahziah, hehehehee.\nKum 100 vaal ahaam khinsa English te’ khutma mawkbel tuni ciangdong-mah akip akho giipgiap laai ahihlam mitmuh himai! Tua hun-a azat-uh machine-gun leh Navy meetpite kava zawt hialhial thei-a, gaal thahna cihsaam hang-in atuate’ ziak mah-a tuni tanpha leitung-ah power lianpen aneihna-uh ci-in phawkna lianpi-tawh ka-baan et-hi.\nHihbangteng-tawh kaal-khat hongcing to-a, tua sung-in Pa Dal Khan Tuang (Dal Tuang: Columbia), Tg. Lian Khua Za Tuang (Michael Tuang: Chicago) leh Tg. Gin Tup Lian (Tup Lian: Chicago) te’ vaaihawm siamna-tawh khual zinkual ka-kipan thei-hi.\nPhoenix: Arizona State\n11/08/2015 ni-in Buffalo NY pan-in Philadelphia-ah leengphei, nai 1 sung tawlngak khitteh Phoenix zuan-a leeng leuleu, Sehneel Pingpei om photphot ahihman-in Tucson Vaanleengtual-ah nai 2 sungkhawng khawl: Tucson Vaanleengtual-pen Gaalkaap Vaanleengtual ahitam ci-ing, gaal vaanleeng F-16 leh Bom khiatna vaanleeng vive dimto zihziah-a, tuateng bekbek nangawn kimuan-thamcing himawk ci-in nasia kasa mahmah-hi. Hihteng ka-muh nading-a Pasian-in hong geelsak ci-in ka-lungdam zawsop-hi. Nai 2 khit ciang Phoenix zuan-in ka-leengphei leuleu-hi. Vaanleengtual-ah ka’ U Khual (Pa En Khan Khual) te innkuan-in hongdawn uhhi. Arizona State-pen sehneel gamkeu hinapi-in Phoenix Khuapi bangpen liat cihtakmah-in lian-a, zai cihtakmah-in zai-hi.\nPhoenix ka’ tunni nitaak-in Zomi Innkuan makaai upate’ vaaihawm siamna-tawh Nu Don te’ inn-ah muakna holimna hong neihpih uh-a, innteeknu Nu Don-in neekding anlim nono hongluui-hi. Zomi Innkuan makaaipi Pa Hau Mung-in hunzeek-in, Pa Tuang Mung-tawh hong kikop uh-a, “…… khansau tahen,” ci-in thupha hongpia uhhi. Nu Don-pen kei’n ka-tel nawnloh hang-in Malaysia-ah ka-huh ngei khat ci-in mipi’ maai-ah lungdam hongko giap nupi piicing khat ahihi. Nu Don-in khitui luangliang-in lungdam hongkoh ciang-in ka’ gei-ah Sia Pau (Pu Nok Suan Lian’ tapa: Lamka ka-om laai-a Zomi Council President aseem)’ kiang-ah, “… adang kua-te koi-ah om uhhiam? Acihbang phawkliang hang-e,” ci-in ka-nuui uhhi.\nPa Hau Mung-in kei’ ading sumdon hongphuang-a, ka’ maai sa lela-in kaki-zawt phuanphuan-hi. Tualaai-ah lamet hetloh Aizawl, Mizoram ka-om laai-a ka’ lawmhoih khat ahi David (Do Pheeng)-zong nana om-a, Kawlpi saangkahpih Pa Thangpu-zong nana om-hi. Paitaak sa-in, ka-angtang mahmah-hi. Ziingciang Grand Canyon etding hong zol-uh himahleh ka’ U Khual te innkuan-tawh hunnuam zatkhoploh kum 18 bang hita ahihman-in uutpipi-in ka-nolh-hi.\nAziingciang U Khual te innkuan-tawh hunnuam zatding ka-geel himahleh ka’ thawhma-in Pa Hau Mung hong tungkhin ahihman-in amah leh Pa Tuang Mung-tawh Gualnam Mike-tawh suunthapaai holim-in, nitaak anding Pa Hau Mung-in tuipi sameh leh Pa Tuang Mung-in KFC lomtang khat: hihteng ne ngeingai-in ka’ hun-uh hongbei-hi. Lawmte-zong phone ginnawh pianpian-in zaan 12 hongkhen ciang-in innlam vazuan uh-a, hun ka-hawmthawh mahmah uhhi. Ahizong-in visa-pen zaankim 12 ciangbek ngah tek-uh ahihman-in ka-kikhen uhhi.\nPortland: Oregon State\n13/08/2015 ziingsang ciang-in Malaysia-ah ka’ nau (Pa Suum: Pian Suum)-tawh naseem-khawm Pa Pau leh ka’ U Khual te innkuan-in vaanleengtual hongkha leuleu uhhi. Vaanleeng direct omlo-in San Francisco Vaanleengtual-ah vaanleeng ka-laihhi. Tuapan-in Portland vaanleengtual vatung-in, ZAM panmun lianpi aleen khinsa Pu Kaap Lian leh Tg. Muang-in hongna muak uhhi. Tg. Muang-pen khangno mahmah mikmek-a, Subaru athak liklek khat-tawh hong leenpih zauzau-in, khatveivei ki-iip tentan zeel-in hong eksaih sak mahmah-hi.\nPu King Mang te’ inn ka-delh uh-a, amau nana omlo-in anineute’ inn-ah ka-pai uhhi. Tua laai-ah Pi Niangbawi-tawh holim-in, zaan khatbek taamding thu kagenteh tom salua ahihman-in hong ciamnuih-phin gawp-a, ka-angtang mahmah-hi. Pi Niangbawi-pen alungsim ciim sitset-a, “Zokhai, zaan khatbek taam-a nongpai mahmah hong mudah-ing, heu hiah, na’ zii nana puak-ou,” ci-in Japan pan-a citpiak angah dialneu hoih liklek khat hongpia-hi. Ta bang-a hongbawlsiam nu khat neilaai kahihlam kiphawk-in ka-angtang mahmah-hi.\nTualaai pan-in ZAM Palaai luui-mah Pu Khai Pian te’ inn-ah anne phei-in, azii atate-zong mitdimtak ka-mu thei-hi. Ankuang uumkhopna ka-man phet uhleh ZAM President luui-mah Sia Paupi nasep hongciah-tawh kituak-in, Sia Paupi, Pu Kaap Lian, Tg. Muang leh Khai Pian’ naupa-tawh koteng khuanawl Tuizeeu saangpi kava-en leuleu uhhi. Agam-uh Arizona-tawh kilehbulh mahmah-a, niim diildial-in singkungte paankaai zihziah liang-hi. Lampai kawmkawm-in kaholim uh-a, Sia Paupi-in, “Keizong ngamat lohding khat mankha-a court ana-tung hiveng-aw,” ci-in cih nading thei tuanlo kahih man-uh’n ka-ciamnuuihbawl mai uhhi.\nNgasa-pen athukhun theihcian loh-a bet lohding hihtuak-hi. Zeeupi-pen saan cihtak-in saang-a Teeutevuum nuai-a Teeute tanphialbang pha dinghi. Zeeupi pan-in mualdawn kahto leuleu-in gamhoihna leh munhoihte kava gaal-et uhhi. Khuasung zuatkiik ciang-in Pu Zogam Maang (Paa-Pau: ZAM President luui-mah) kava buluh uh-a, amah-zong hong kithawi pah-in nungzek-a athak liklek 50K khawng-tawh alei Toyota mawtaw gol veva-tawh Pu King Maang te’ inn ka-zuankhawm uhhi.\nPu King Maang te’ inn-ah amau innkuan, Pu Nang Lian Thang, Pu Kaap Lian, Sia Paupi, Pu Khai Pian, Pu Zogam Maang, Tg. Zen Lian cihteng holim-in ka-zaanhak uhhi. Ziing vaaikuanding vive ahihman-in innteekte alum ding-in ka-hahsawl-a, valum saam-in, ko leeglateng zaankhuavaak-in ka-honuam uhhi. Ziing nai 5 pawl-in innteeknu hongtho-a, khomun leh aktui hong kansak-in Zogam-a nupi kician mahmahte’ gim hongnam viauviau-hi. Pu Zogam Maang-in, “Pu King Maang-in nuamsa tak-a au-au asak ngamna-pen mit-tawh mu lian hang-ei” ci-in innteeknu ka-pahtawi uhhi.\nNai 5.30am-in ka-kisil-a, tua khitteh vaanleengtual-lam zuan-in Tg. Zen Lian-in mawtaw honghawl tautau leuleu-hi. Lawmte adiak-in Sia Paupi bangpen zaantaak-inzong anne manlo, kisil manlo, tuziing-zong kisil manlo, ihmu lo-a, denteh nasep akuan suakding ahihi. Pu Kaap Lian-zong ka’ tunphet-a kipan tuziing ciangdong minute khat-zong pelhlo-in, hong kithuahpih tosuak-hi. Pu Khai Pian-zong akuan suakding-mah hi-a, tuapipi-mah ka’ hun-uh hawmthawh mahmah-in, kikhenglah liang-in ka-honuam mahmah uhhi.\nChicago: Illinois State\n14/08/2015 ni-in Portland pan-in gualgen vaangthang Chicago zuan-in ka-leeng leuleu-a, direct omlo-in Philadelphia-mah ka-tawn kiik-hi. Chicago vaanleengtual-ah ka’ tute vive Tg. Tup Lian leh Pa Langh Khai te innkuan-in hongmuak uh-a, Tg. Tup Lian-in vaaidawnding adang khat neilaai ahihman-in Pa Langh Khai te innkuan-tawh ka-kithuah uhhi. Vaanleengtual parking-ah a mawtaw koihna aciaptehdaan lemtaklo ahihman-in dawltung dawlnuai thumvei khawng hong kilehpihpih-a, exercise ka-ngah bilbel-hi, hehehehe. Mawtaw mu-in ka’ tuanphei-uh ciang-in Pa Langh Khai-in ngaaklah simsim hiding hiven, ka’ maai uh-a mawtaw’ taw-tawh kineh kuutkuut lua-mahmah zeel-a, ka-ki-iip tautau zeel-hi. “Ngaaklah pian hitehmaw, hehehe” kacih ciang-in hong damhawl zawdeuh-a, ki-iip hong kihal zawdeuh-hi.\nChicago-ah ka’ tupa Pa Na-Khup te’ kiang ka’ zinpi ding-in kiseh-a, kavan koih-in naute teng-tawh bawhlung ka-kimawl leuleu uhhi. Tg. Michael Tuang’ patkhiat North Cup leh Chin Cup kimawlna tukaalsung hi-a, kei’ hawhding ziak-in maaikaal sawn-ah aki-khiinto ahihi. Buffalo-a Karen te’ lak-ah kimawl-tawh hongki lehbulh-in, naute-in hong it-uh ahihman-in bawhlung hongpia zeel uh-a, goal khat khum-in break kang zolo-in kungpangpa’ tung-ah ka’ boksuk deda-hi. Langlam kungpangpa-pen Matu lamte hi-in Kawlpau-tawh, “Ameetla hilo kai-maw” ci-a ka-ciamnuihleh hong kisuanglua ahihman-in ka-kilehsuan kiik-a, “Ciamnuihna hi-ei, lawm” ci-in akhut kaleen-hi. Kimawl khitteh Pa Tung Thang te innkuan-in asaap ahilo alei-uh inn-ah nitaak ankuang ka-uum ngeingai uh-a, ciamnuih leh holim-tawh ka’ hun-uh ka-nopzat mahmah uhhi. Laaitui vontawi atampenna khua nana hi-a, khuapihteng-tawh omkhopna-in tangvaalno laai-a gualnopna hong ngahkiik sak-in hong nosuah sak-hi. Zaan thapaai phialmah naute teng-tawh ciamnuui-in ihmut hunzong kingah khollo-hi.\n15/08/2015 ziingsang ciang-in Chicago Zomi Innkuan makaaipipa leh Zomi Christian upapipa ahi ka’ Zawlpa Pu Thomas Thang Than Tuang-in nungzek-a ana-lei huang lianpi-tawh inn hoihmahmah-ah ziing niangtui leh ii-kya-kwey kamlimtak-in ka-zangh uh-a, hehpih phatna leh inn thupha piakna-tawh pastor nasep seem-in ziingsang hunnuam ka-zangh uhhi. Tua-ni nitaak Zomi ahithei teng-tawh holim khop nading vaai-tawh Pu Thomas manlahlua ahihman-in ka-kikhen uhhi. Tangzaang atamzaw sago-in manlah uh-a, khangno atamzaw-pen music vante-tawh Stage bawl-in manlah ziahziah uhhi. Suunlam ciang-in holimna phual “Gaalkaap Luuite’ Phualpi”-ah anbuuk lam-ah anhuante ciak ziahziah uh-a, hall lam-ah music siampiteng manlah ziahziah uh-in, khutsiam khenkhat-in Laigelh Puankhaipi gelh-in manlah uhhi. Tua Puankhaipi tung-ah: “PU ZOKHAI LE CHICAGO ZOMI TE THU LE LA TAWH HOLIMNA” kici-a, hausa khualzin muak-in hong muak-uh ahihman-in hong lawpsak mahmah-hi.\nPu Thomas-in voktal lianpi khat atuam vilvel-in hong gawh-a, “Zawlsa” ding-in aphei tumbul or aphei meibaang hongpia-hi. Zongeina-ah ka-theihzawh Zawlsa alianpen ahihi. Tua baan-ah, Chicago Laaitui Innkuan-in vok lianpi khat honggawh-a, gawmkhawm-in Holimna hunpi-ah hong kihelthei Zomi khempeuh anvaakna kinei-hi. Zomi ahiheiteng hong kihel uh-a, Pu Thomas-in, “Cialpi leh kikhopna akibawl khempeuh lak-ah pawisiim tampen-hi” hongci-in ka-angtang mahmah uhhi. Cialpi ahihkeileh Holimna-pen nitaak nai 5 hun-in nopcitak-in ka-kipan thei uh-a, nai 9-in hunpi man-in, nai 10 pawl-ah vaaiteng kizosiang-hi.\nHolimna hun-ah, ka’ hawmkhiat “Zomi Zogam” album pan-a amasapen “Zomi Zogam” la kihong-in mipi kiding zihziah-hi. Ladawng aman ciang-in tusuk kiik-in hunte kizomto pah-hi. Khangno lasiamte-in ka’ late hongsa uh-a, hun tomno sungbek asin-uh hinapi-in hong nopci-sak mahmah uhhi. Music tumsiam Tg. Kip Thang (Bass guitarist) bangpen world-class player khat hi-a, asin zomzom-laai Taangpaal khat hi-in nasia mahmah-hi. Lead guitarist-zong khuapi dang pan-a hong-uap ngiat ding-a Tg. Go Mung (Dumdee) te-in ana zot-uh hi-in, nasia-thei mahmah uhhi. Late akisak khit ciang-in Pu Thomas-in kei mimal pulaakna nengcik hongnei-a, tua zom-ah thugenna hunnuam hongpia uhhi. Ka’ hun-uh hongtoi simsim ahihman-in gending-a kaseh “Family Stability: Women’s Rights – Freedom & Responsibility” thu-pen ka nusia phot-a, Zomi leh minam, biakna bulphuh-in nengcik ka-vawh pak-hi. Hunman ciang-in ankuang ki-uumkhawm zihziah-a, kum tampi kimuhlohpih meeltheih tuamtuamte-tawh dinsa-in honuam-in si leh hing kimu bang-in an nangawn ne manlo phial-in nuam kasa uhhi.\nAziingsang ciang-in khuapih naute teng-tawh hunnuam zatding khensat-in biakinn nangawn ka-pelh uh-a, nitaaklam ciang-in maaikaal-ah akimawlding Zotuileen leh Zovontawi bawhlung ka-kimawl uh-a, Zotuileen pan-in puan malsim 27-tawh ka-kimawlhi. Zotuileen pan-in Tg. Langh Tung-pen siam valval lo-hi kacihleh hongkhum thapaai-in Hat-Trick hongngah giap-hi. Goal kaamnei kici miau-a, kenbel “siam zekmah keilehang kimawkkhup saamlo hive-aw” kaci-hi. Minute 30/30 kimawl khit ciang-in Zovontawi makaaite leh Zotuileen makaaite’ lunggulhna-tawh tualpi mah-ah khangnote haanthotna tomno dinsa-in ka-nei thei-a, amaute’ ading thungetna zong-tawh thuahpah-in nuam ka-kisa mahmah uhhi. Tua hun aman khitciang-in Laaitui Vontawite papi leh tangvaal kimawlna ka-nei leuleu uh-a, bawhlung siam mahmah Pa Niang Khup’ hongpiak siamna ziak-in keibang-in goal khat ka-pia giap-hi. Naute-in hongdawm-uh ahihman-in asiam mahmahbang ka-kisa khaphial-hi. Banglo kaal-in hun-in hongkheng zatzat-hi. (* Tumah-a thuzaakna-ah, Zotuileen: Laaitui Vontawi te-in Chin State tualsuak Team 6 sungpan-in Khatna nana-ngah uhhi).\nTualpi pan-in ciah-in holim kawmkawm-tawh kisil-zong kisil naailo-in Pu Pil Mung te innkuan honghawh uh-a, Zotuileen uniform silh letlat kawm mah-in nuamtak holim kawmkawm-in Pu Pil Mung-tawh ankuang ka-uumkhawm uhhi. Pu Pil Mung-pen Zomi khangthakte’ etteh taakcing khat ahihi. Apa – Pu Gin En Cin-pen minam lai lamsang anaak-vei mahmah khat hi-a, lai gelhgelh-in tua laite computer sung-ah guanloh-in akihawm thei hilo-hi. Tua apa’ lunggulhna-pen Pu Pil Mung-in tawsawn leh panpih siam-a, “sum ngah nading hikei” ci hetlo-in apa’ lungdeihte computer sung-ah thunsak-in apa’ ading ahun manphate apia ciatciat tapa muanhuai khat ahihi. Zolai-tawh laibu bawl limlimpen kimeet hetlo-in azian ngahding lamet atawm mahmah hi-a, tua-thu telcian mahmah kawm-in apa’ lungdeih ahuhden mipha khat ahihi. Anneek dawhkaan tung-ah thucin thutang suut-in hun hawmthawh pipi mah-in zaankim ciang-in hong ciahsan uhhi. Tua ciang-in khuapih naute teng-tawh huntuam khat ka-kipan leuleu uh-a, taikhua hong vaal leuleu-hi.\nSt Louis: Missouri State\nZinkual nading honggeel sakden Pa Dal Tuang te innkuan-tawh ziingsang tuung-in St Louis zuan-in ka-taai valval uh-a, lamdung-ah vaaimiim muhtawp dong-in kiciing dimdem-in singkung lopa hing dimdem-hi. Lampi kipuah laaitak ahihman-in mawtaw 70m/h mun-ah damtak-in kipai liitliit-in hun hong guuksak peuhmah-hi. Sawtgawp saamlo, St Louis Khuapi ka-tung uh-a, Tungzaang Khuami Pa Siing leh Nu Maannu (Laaitui) te-in vok honggawh leuleu-uh ahihman-in tua laai-ah zaankhat kagiak uhhi. Pa Siing leh Nu Maan-pen St Louis khua-ah atualtang masapen hi uhhi. Nu Maan’ puno: Melbourne-a Sia Thawnpi’ nau Sia Thang-zong biakna-lam conference kah laaitak-tawh kituakkha-in ka-angtang mahmah-hi. Nitaak anneek lap-in Calumbia-a ka’ neuzawlpa Pa Maang (Pau Thawn Maang) leh Pa Dal Tuang hongpai uh-a, thucin thutang suut khawm-in, zaankim ciang-in Pa Pau Kaam te’ inn-ah kagiak uhhi.\nZiingsang ciang-in Pa Pau Kaam te innkuan, Pa Dal Tuang, ka’ zawlpa Pa Maang leh Nu Maannu-tawh St Louis Icon lianpi khat ahi Gateway Arch kava en uh-a, adawntuai-ah ka-kahto uhhi. Atawlet vang neulua ahihman-in background hoih-tawh maan kila thei taktak lo-in tua laaipan-in St Louis Khuapi hoihnateng video kala-hi. Apua pan-a et banglo-in saang veelvaal-a, anuai-a mite akpi ciacia-in kimu ciaiciai-hi. St Louis Khuapi-pen Mississippi Guunpi gei-a akisaat khua hi-a, tua guunpi tawn-in tuilam kizopna-zong anaak-hoih mahmah mun khat ahihi. Gaalkaap tuileengte-in lampi-in nei-a, ngaman tuileengte-inzong phualpi-in nei-hi. Ngabet licence neite’nzong a-uut bang-uh’n ngabeng zeel uh-a, nopci mahmah-hi. Khuapi kaveel khit-uh ciang-in Pa Pau Kaam te innkuan-in Buffe-ah hong tutpih uh-a, tuipi sameh nam tuamtuam kazial khit-uh ciang-in khawlkhawm nuamlaai pipi mah-in Columbia zuan-in ka-taaito vaalvaal leuleu uhhi.\nColumbia: Missouri State\nSuun nikaai lam-ah Columbia tungto-in, ka’ neulawm ka’ zawlpa Pa Maang te’ inn-ah nitaak hunnuam ka-zangh uhhi. Tua laai-ah ka’ zawlpa-in “sagawh dingzong ahun lemlo zawsop ahihteh sagawh’ taáng” ci-in citpiak lompi khat hongguan-hi. Tua laai-ah ka’ zawlpa’ tate leh Pa Neng Dal’ tate teng-in saailung kaap kimawlna nana kimawl uh-a, seenlaai ni-nuamte hong phawksak ahihman-in video kala samsam-hi. Zawlpa’ inn-ah amau innkuan leh khuapih sanggamteng: Pa Langh Tuang, Pa Neng Dal te innkuan leh Pa Dal Tuang te innkuan-tawh nitaak ankuang uumkhawm-in hunnuam tomno khat zangh-in hunman ciang-in Pa Neng Dal te’ inn-ah hun tomno, tua khitteh Pa Dal Tuang te’ inn-ah ciahto-in ka’ zawlpa inzong azii ata’ anglum nusia liang-in kei’ kiang-ah hong giak-hi. Hun-in hongkheng zatzat-in khua hongvaak ziau-a, ziingtung mah-in Columbia vaanleengtual-ah ka’ zawlpa leh Pa Dal Tuang-tawh kapai uhhi.\nNashville: Tennessee State\nColumbia vaanleengtual pan-in vaanleeng neu linglengte-tawh leengsuk valval leuleu-in Chicago vaanlengtual-ah nai langsung ka-tawlngak khit ciang-in Nashville Khuapi kazuan suk-hi. Vaanleengtual-ah Zogam Piang (Thomas Piang), Sia Tuanpu (Alh Khan Tuan) leh Thawn Tuang (Zomi Angvaan), Tg. Nang Suum leh ka’ zinpite: Nu Awi Luun te innkuan teng-in hongna muak uh-a, Tg. Nang Suum-pen mawtaw dang khat-in amawtaw ataw napsak ciitciat ahihman-in vaanleengtual-ah kimu theilo-in inn pan-in kaki ciamnuih uhhi. Tua laai-ah ZCD Secretary No. 2 – Pu Zaam Mung honghawh thei bilbel-a, thucin thutang suut-in nuam ka-kisa mahmah uhhi.\nAmah-pen mi nunneem hiit-hiat khat nana hi-a, nunneem lualiang-in ommawhlo ahihman-in asi-khang simsim-in ciamnuih cihtak-in kimawlding ka-kunhi. Ahizong-in hunlehmual lemloh ziak-in ka-kimawl khawm mankei uhhi. Lawmteng-tawh holim pak-in ziingvaai dingteng kikup khitteh lamet lohpi-in Kawlpi saangkah laai-a inndei khat-ah ka-giakpih Pu Tual Khan Suan (Suanpi) om-cih Zogam Piang-in honggen ciang-in kaho sak-hi. Pu Suanpi-in nitaak ankuang uumkhawm ding-in hongkhaam pah-a, ama’ leisa inn-ah Zogam Piang-in hong paipih-in, tua pan-in Thai Ansai khat-ah Thai an kazial leuleu uhhi. Lawm Suanpi-in Political Science-tawh Bachelor ana-ngah baan-ah zii meelhoih mahmah leh tapa it-huai mahmah nana nei-a, ciamnuih cihtak-in kaki ciamnuih gawpgawp uhhi. Zaansawt leuleu ahihman-in ka’ zinpi-ah ciah-in Tg. Nang Suum-in hong giakpih-hi.\nZiingsang ciang-in Malaysia nautual kaih laai-a Sunway Hausapa Pa Kaai Pau te’ inn-ah ziing niangtui kava-ne leuleu-hi. Lawmpa-pen Laaituite’ sang-a ciamnuih akhahzaw khat hi-in hongnuui sak niloh-hi. Tua pan-in Pa Thawn Tuang (Zomi Angvaan) te’ inn-ah Nashville Zomi upateng-tawh holimna nei-in, hunman ciang-in innteekte’ itna ankuang ka-uumkha leuleu uhhi. Ankuang uumkhopna aman ciang-in lungdeih khaubang suutding zatam laai-ah Bowling Green pan-a hongmuak-a hongpai Pu Thang Khawm Pau Zomi hongtung ahihman-in vaai khat kuanding ka-kisa leuleu uhhi.\nBowling Green: Kentucky State\nPu Thang Khawm Pau Zomi-tawh Tennessee State nusia-in ama’ mawtaw lian heuhau, a-number plate-ah “ZOMI 4” akigelh veelvaal-tawh ka-taaiphei leuleu uhhi. Lampi-ah, “Puan hongtaih hamtang ning” ci-in Shopping Centre khat-ah hong luutpih-a, gualgen vaangthang Tommy Hilfiger puantungsilh 129 man khat hong leisak-hi. Tua pan-in Bowling Green Khuapi lam zuan-in kapai uh-a, neulawm Pa Go Mung (Pa Siam) te’ inn ka-siik masa uhhi. Tua laai pan-in khuapihte omna innsaupi-ah pai-in naute teng-tawh khut kilet khit ciang-in Pu Thang Khawm Pau Zomi’ inn-ah kapai uhhi. Mawtaw number plate kagenleh, “Hiah-zong register kabawl ngiat” ci-in Zomi Dialpei akisuang dal khat leh “1ZOMI” akici dal-khat honglak thuah-a, video record kabawl saisai-hi. Tua pan-in Tg. Zogam Mungno’ inn-ah ka-pai uh-a, Zogam Mungno-in keel honggawh ahihman-in keel sameh ka-vaat leuleu uhhi. Tua laai-ah Pa Go Mung te innkuan-zong hongleeng uh-a, zaansawt honuam-in taikhua vaalding honghi leuleu ahihman-in Nashville vaanleengtual zuatding honghi ta-hi.\nTua ciang-in, Pu Thang Khawm Pau Zomi, Tg. Zogam Mungno leh Suanghoih pan-a sanggampa khat-tawh ka-kithawi leuleu uh-a, Pu Thang Khawm Pau Zomi’ inn-ah kavan kalaak uhleh azii leh ata aneuzaw te nih-in lim kilaak khopding nana-ngaak teutau mawk-uh ahihman-in ka’ lungsim hong sukha mahmah-a, ahithei bang-in lim ka-kila uhhi. Lawmpa aciak giapgiap mahbang-in azii-inzong atawsawn mahmah, minam vaai-ah akithutuak mahmah ahihlam-zong ka-phawkthak mahmah-hi. Tua laai pan-in ka-dingkhia uh-a, zaan naseem Cinpu Zomi-in “hongbaang un” hongci ahihman-in baangphei pah-in, khut kileen-in lim kilaak khitteh tomkaal honuam pak-in Nashville vaanleengtual ka-zuan uhhi. Lampi tawntung-ah honuam-in hunbei lamzong kiphawk khalo-in vaanleengtual kitung vat-hi. Hong-it hong-ngai teng mah-tawh kithuah-pen nuam kisa-in huntom kisa mahmah-a, ahizong-in ahun-in hongkhen tozeel-hi.\nAkron: Ohio State\nNashville pan-in Charlotte vaanleengtual leengphei-in, tualaai-ah nai khat tawlngak zawhteh Ohio State – Akron Khuapi-ah ka-leengphei-hi. Tualaai-ah, Zogam fund kitatsat laaitak ahihman-in WZC Pu Zokhup’ kiang-ah taxi saap-in ka-pai phei-hi. Kote-nih bekmah holim-in nuam ka-kisa mahmahlel uh-a, gilkial pianta ahihman-in Italian Restaurant khat-ah khe-tawh pai-phei lengleng-in ankuang ka-uumkhawm uhhi. Restaurant thupipi khawng-ah ka-nih tuak-uh’n tu ngeilo kahihna-uh hong kilangh simtham mawk-hi. An hongpai masate ka-neek uhleh anpi hongpai ciang-in gil nana-vah simpian ta-a, anpi alang khawngbek ka-nezo uhhi. Bang hongphawk sak-hiam cihleh minam avei taktak-a mapangte-in hotel lianpipi, restaurant lianpipi, nightclub, disco, … cihte nana ki-theikha khollo ci-in ka-angtang khiinkhian lel-hi.\nAnkuang uum khit ciang-in WZC Headqaurters ciahphei-in thucin thutang ka-suutkhawm uhhi. Pu Zokhup-pen pasal lungtang phalo khat hileh tucip-in khakuun-a omding khat ahihi. Amah-pen sungnuailam cancer nana-vei ciitciat-a, Chemotherapy khatvei-bang ana bawlkhin ahihi. Pasal lungtangpha ahihman-in tuabangte-in dual saklo-hi. Leitung-a revolution leh political movement paizia taangthu hualpi lamsang Zomi buppi sung-ah “theipen” ding-in kamu-hi. Taangthute nimit kiciantak leh makaaite amin-apuam ateltheih sinsen mi amahbek omhi. Sawtpi hongdam nading leh minam khanlawhna masuan hong thahaat nading mipi’ tung-ah kinga-hi.\nVaaihun hongtung leuleu-a, Pu Zokhup-in taxi-tawh vaanleengtual manawhding lem sa-thei mahmahlo ahihman-in alawmpa (tua khua-ah amau te-nihbek Zomi om) hopih-in, lawmpa-zong mawtaw-tawh hongtaai vingveng-a, ka-thum uh’n vaanleengtual ka-zuan uhhi. Holim leh hun aam lualiang kahih man-uh’n amau’ ciahkhiat khitteh vaanleeng gate kapai sukleh minute 9 bekbek ka-ziakaai hinapi hong luutsak nuam nawnlo-in nai 5.55PM vaanleeng apelhkha kisuak pah-hi. Vaanleengtanu khat-in tua-ni schedule hong etsak samsam-a, “ni 3 khitteh om panding” hongci ngiau-hi. Keizong, “na’ manager aki hopih thei dinghiam?” kaci hiat-hiat-a, “hithei” ci-in vasam-hi.\nTua kaal-in Pu Zokhup ka-hopih pah-a, “alem ding-in lampi geel ni-ei,” hongcih kawm-in amau-zong hong kilehpah vingveng uhhi. Manager pasal hongpai-in a computer meekmeek-a, “tu nitaak nai 7.55” hongci ziau-hi. (* Theihding hipah-hi: Vaanleengtanu/tapa khempeuh-in amau’ zia atelcian kim hilo-in a-manager zawdeuhte-mah haksatna a-omleh kut hamtangding kisamhi). Tua ciang-in Pu Zokhup hopih kiik leuleu-in kagenleh, “dik-ei, alemlo hilehzong alem thei ding-a geelding amansa hive-hang” ci-in amau nana ciahkiik-in, kei vaanleeng nai 7.55 ngaak-in ka-omhi. Vaanleeng honglem thei-in, Charlotte mah-ah transit-in, tua-ni zaankim nai 11.35 hun-in North Carolina State, New Bern Khua kava tunghi.\nNew Bern: North Carolina State\nZaankim mah-in Pu Hau Kim (ZAM President Masapen), Pa Maang Khup leh atangvaal muanhuaite-in New Bern vaanleengtual-ah hongmuak uh-a, gimlehtawl kiphawk khalo-in ka-ciak ngeingai uhhi. Pu Hau Kim te’ inn-ah kibusa pah-in ziingvaai dingteng aki-hawm khitteh Pu Hau Kim’ angkawi Pi Luun-in atapa khat’ inndei kei’ ading-in special-in hongbawl sak-a, tua-ah ka-tawlnga thei-hi. Pu Hau Kim’ tapa upen Pa Maangpu-in “Ziingteh thau va-kaap ni-in, na-kaapnop penpen teel-ou” ci-in thau namkim, naak-hoihthei khemahmah honkhat honglak-a, kenzong M16 tang akithun thaulawng saupi, sniper-tawh akithuahpen kateel khitteh ka-lumhi. Gimlua kahidiam ziingsang phawk vetlo-in, kongbiang pan-in Pu Hau Kim-in, “Zokhai” hongcihleh phawk seisai-in ka-thawhleh suun 11 nana kheng mawk-hi. Kisil saisai-in, Pu Hau Kim-tawh mawtaw sung-ah thauguui thautang guang phitphet-in ka paikhia uhhi.\nGaalpi laai-a North Carolina gaalkaapte’ kibukna leh apansanpipen mun kava-en uh-a, tua khitteh Pa Maangpu’ Sushi Sai-ah amah zawn ding-in kapai uh-a, tua hun-in Pa Maang Khup-in vok honggawh sabawl-in khangnote abuai ziahziah hunsung ahihi. Suun-an ka-neek khit-uh ciang-in tuipi tung-ah ngamat nading-a akikhung lei saupi va-en leuleu-in, tua pan-in thaukaap theihna phual kava-zuan uhhi. Thaukaapna phual-ah aneite’ inn dawlnih om-a, dawl tungnung dim-in thau-a theih kizuak zihziah-hi. Innteekpa’ kiang-ah, “Video kala theidiam?” kacihleh “kei hongzaih kenla, adangte zaih theilua” hongci ahihman-in thau hoih nonote video kala samsam pong-hi. Pa Maangpu-tawh innteekpa hong kiho uh-a, thaukaap ding mi-in mawza bulh kuul ci-in mawza khat hong leisak-hi. Khualum lela pipi-mah mawza bulh letlat-in ka-paiphei uh-a, muii akici target gelhna laidalpi Pa Maangpu-in hongtawi-hi. Tua laidal akikaap ciang-in muiituum kici-hi.\nKaih 50 muiituum masa-in, tua khitteh kaih 100 ka-tuum leuleu-hi. Pa Maangpu-in azia honggen kawm-in, “Pu Kaam Lian (ZCD) te ka-kaapsakleh ‘thaulawng akawipi hi’ hongci-uh hiven, nang kaapsin dihveleh” ci-in nuui hiit-hiat-hi. Pa Maangpu-pen midik, nunneem mahmah khat hi-a, kamtam saisai khollo-in, polhnuam mahmah khat hi-in, thau-zong uuk mahmah-a, lawng 10 vaal nei zihziah-hi. Keizong ka’ muiituum ngiim-in ka-kaap zangzang-a, kaih 100 muiituum nangawn muii sungnungpen lamgiin (line) ka-kha veve-hi. Pa Maangpu-in, “Thaulawng kawikei mate, hehehe” hongci-a, kaciamnuui liahliah uhhi. Ka-kaapnop penpen ka-kaap khitteh Pa Maangpu-in thautom (pistol)-zong “kaap hamtang ou” hongci-a, kaih 50 pawl-a sahawk hawng kawi lingleng ka-kaap zuahzuahleh akawi-kiil ka-kha-tan zawlaai-hi. Thaukaap sung-in ka’ ziatlam bil hukna gina sana-in hulo kahihman-in tuni ciangdong ging ciaiciai laai-hi.\nNi hongduai mahmahta, Pa Maang Khup te-in hong ngaaklah lua-ta ahihman-in Pa Kim’ phone hong nawhluut mahmah-a, “hong tungding hita-ung” acihbel thum veibang kaza-hi. Khuamial philhphelh hun-in Pa Maang Khup te’ inn: aleisa-uh innpi ka-tung uh-a, neekding amansa-in nana omkhin-hi. Pa Maang Khup-pen Malaysia Semanyih Camp-ah ka-om sung-in hong vehden, mehkankeu hong puakden ka-sanggamte’ lak-ah sanggam phadeuh pasal kician mahmah khat hi-a, kamtam khollo-in aseem giapgiap khat ahihi. Ankuang hehpih phatna leh thupha piakna ka-neih khitciang-in ankuang ka-uumkhawm uh-a, anneek khitciang-in innliim-ah ahitheiteng kikhawm-in amau’ HomeCell-tawh thuah-in hunnuam ka-zanghkhawm uhhi. Baáng tung-ah colorful laimal-tawh “Pu Zokhai, Welcome to Zomi New Bern” kici kiukiau-a, ka-zumnuih hiamhuam-hi. Minam vaai leh biakna vaai kizopzia hunzatna tomno ka-neih khitciang-in lawmte teng-tawh ciak ngeingai-in hun ka-hawmthawh mahmah uhhi. Keima’ ihmut cimlohding hong khualna uhtawh lawmte vaciah uh-a, tua nung-ah Pa Maang Khup-tawh holim tuam-in nai 2.30 sung ka-tawlnga thei-hi.\nZiingsang ciang-in Pa Maang Khup leh Nu Niing Luun amau nupa-tawh vaanleengtual ka-manawh leuleu uh-a, holungkup cim manlo mah-in cidamtak ka-kikhen uhhi. New Bern pan-in Charlotte, Charlotte pan-in Buffalo zuan-in ka-leeng phei-a, Buffalo ka’ tun ciang-in tawlnga thei tuanlo-in ka-vaak samsam uhhi. Ka’ zinpite’ inn-ah luut-in, tua pan-in ka’ zinpinu Sm Luun’ (Cing Luun Dim)’ nau tumpen Pa Kang (Kang Cin Lian) te’ inn-ah a-upipa Sia Paupi (Pau Khan Cin Nang) Kawlgam pan-in hongtung cih za kahihman-in khut kava leen-hi. Sia Paupi-tawh lamdang kisa tuak-in ka-ciamnuui uh-a, hunnuam tomno bekmah zangh thei-in, vaaiciah nading kithawi ding-in ka’ tupa Pa Leenpi te’ inn ka-zuan leuleu-hi. Pasian’ maaipha-tawh 23 Aug 2015 nitaak nai 7.25 hun-in Buffalo vaanleengtual pan-in ka-leeng khia-hi.\nNew York: New York State\nNitaak nai 8.45 (NY Time)-in New York ka-tungphei pah-a, tua laai-ah ziingsang nai 10 ciangdong ngaakding hi veelvaal-hi. New York-a ateeng Lawm Khup (Dr Do Khan Khup) leh sanggampa khat-in vaanleengtual-ah hongla vingveng uh-a, Lawm Khup’ hong deihsakna leh hong neekngaihna mun thupiteng azaan azaan-in honglak zemzem-hi. New York Zomi Innkuan lutangpipa te innkuan mundang apeemding khaakna pawi abawl-uh nangawn nusia liang-in hong vaakpih uh-a, UNO Building hitaleh, acimh khinsa gualgen vaangthang Manhattan-a World Trade Centre’ taáng-a akilam kiik building hitaleh, Times Square NYC hitaleh hong paipih-in lim ka-kila kawikawi uhhi.\nTimes Square NYC-pen nasialua mai-a, “Suun sang-in taangzaw mai veh-e,” kacihleh lawmpa-in, “Suun sang aphazaw gamnuam om-a,” hongci-a, ciamnuui-in, “eih, tua cikei-oh, Pasian heh kha-in teh,” ci-in ka-nuui luahluah uhhi. Mun hoihteng ka-khit khit-uh ciang-in vaanleengtual-ah hongkha kiik uh-a, amau azii ata’ kiang zuan-in, kei kahihleh ziingsang nai 10 ngaak-in ka-om tiuteu-hi. Nai hongcing-in hunhong bei-a, New York pan-in Los Angeles vaanleengtual ka-tung phei-hi. Tua pan-in, 797 Dreamliner vaanleengpi-tawh nai 14.50 sung leeng tiaitiai-in Melbourne vaanleengtual-a hongmuak ZAA President Thak liklek Pa Pau Kaang leh Zodamtui Upapi Pa Mungpi te-nih tawh kimu-in Melbourne-a ka’ innsaapna mun-ah ziingtuúng-in cidamtak ka-tung kiik-hi. 797 Dreamliner-pen pailam-a Boeing 767’ sang-in lianzaw-a, Pasian’ thupha-tawh khuahun hoihlua ahihman-in honglok ngeilo-in nai 1.30 kikhia-in manlaang zaw-in nuamzawtham-hi.\nUSA mun tuamtuam pan-in hong kisamlo hilo-hi. Adiak-in Pa Daniel Maangpu (Kai Suan Maang: Camp sung-ah akum phial-a kithuahpih), Pa Taipi (Tai Mung: Sunway pan-a kithei-a unau bang-a ki-itpih), Pa Sawm Lian leh Pa Thawng Zaam cihte-in hongmuak mahmah-uh himahleh ka’ hunneih tomlua-in kicinglo ahihman bek-a akipha zolo suak-hi. Amau’ tung-ahzong naakpi-in ka’ lungdam-a, “apai nuamlo” hongsak hetloh nading-uhzong ka’ lungdeih ahihi. Atung-a ka’ suutna khempeuh-zong kicing hetlo-a, amimal-a hongho, hongmuak, citpiak tuamtuam-tawh hong meelcik sanggamte khempeuh aneng atawng-in ahong gelh zolo kahihi.\nTua thamlo-in, gamlapi mah pan-in phone hongset tautau, citpiak kinoptuamna hongkhaak valval sanggamte khempeuh-zong keima’ aituam thuciaptehna sung-ah kiciantak-in kana guang-hi. FB leh Groups sungpan-in ka’ zatpak phone malsim la-a hongsam tampi ka’ dawn manloh/ka’ dawn khaaklo om-a, akiphasak hilo, amimal hongthei hilo, huntomlua mahmah, phone koihna nangawn thei meelmeello, etkiikteh miscall nana dimzeel, sapkiik masakding theilo liang-a ka-omlamzong hong theisak-in telsiamna ahongngen kahihi. Pasian-in akuamapeuh’ tung-ah athupha hong buaksuk tahen! (*Hunlem zil-in USA leh AUS kibatna leh kidanna suutkiik zeel ni). Hihciang hong tonpih Pasian-in ka’ khantawn-in hong tonpih denlaaiding upna leh muanna-tawh, Zokhai\nPrevious: Day 5 Result tangkona ~ Zomi League 2015\nNext: Singlamteh tunga Jesus thugen ~ Pau Tun Thang\n“Zomi” vaai-ah Laimite’ View ~ Pu Zokhai\nPaupau lel ni! ~ Zomi Quavadis


timestamp: atn

url: =Zomi leh Social Media ~ Pau Khat Suan :: ZOMI DAILY\nposted on 24 May 2018 at 7:18 am Lomkholna: News, Paukhatsuan\nNidang in i thu zakna media pen Radio leh Tadensa/ Newspaper hi a, khuahun kikhel zui in TV ong kibehlap hi. Tuahun lai mimal thu kizakna pen laikhak / post office leh sikkhau kisat (telegraph) ahi hi. Hun kikhel zui in fax ong kizang a, tuahun tawh kizom a sawtlo in email kizang hi.\nZomite lak ah zong leitung mun tuamtuam ah i zinkhiat, i kitheih khiat kipat leh email nakpi a a kizat hun ong kituak to a, email group tuamtuam i nei hi. Tudong mah tua email group te tawmtawm kizang lai hi.\nAhi zong in hun ong pai toto a, tuhun ciang in facebook, twitter, messenger, viber, whatsapp, wechat, … cihte kizang in, email leh telephone nangawn sang in ki limzat zaw ta hi. A kizang ngei Newspaper, TV, Phone.. cihte kizang nawnlo ahih samloh hang tuate sang in hunthak kizopna media te kilimzat zaw ahihman in hihte ah thu kicing zaw, manlang zaw ongsuak hi. Mailam ah bang ong om diam, bang ong piang diam thei nailo hihang. Athak thak, ahoih leh a manlang deuhdeuh bel ong piang toto lai ding hi.\nTua ahihman in hih media te nawlkhin, nuaksan, zakdah pong theih hilo a, a hoih leh muibun a i zattheih ding a thupi ahi hi. Hun paipai a, nate kikhel khel ahihman in, ei’n tua hun kikhel i delh kei leh e’n mi a phalo, khuahun a phalo hilel ding hang a, hun leh mite’n ong paisan ding hilel ding hi.\nMinam in midangte i phaknop leh minam kipawlnate ah hih media te muibun tak a i zat ding a thupi leh a kisam ahi hi. Information technology khantohna tawh kizui in internet sung ah thu kim mahmah ahihman in khangthakte in internet leh social media te pan pilna leh thutheihna sin lel, kaikhawm lel uh a, mi thu dong tangtang nawn khollo uh hi.\nA diakdiak in Zomite in tulaitak facebook ki nakzat mahmah ahihman in i kizopna leh kithuzakna ahoih pen facebook ahi hi. Ahi zong in mimal friend 5000 ciang bek kinei thei ahihman in mimal a lai post in Minam bup zel zolo hi.\nMi tampi in thei hen, theih huai i sak thute\n1) media group te ah post (or) share huai hi.\n2) mimal a aki postte hoih i sak a omleh khat le khat i friend kibang lo ahihman in, ei’ wall mah ah zong share sawn huai hi.\nTua hileh thu kizakna manlang ding hi. I theih kibang in, i ngaihsutna kibang ding a tua in pilna thu theihna leh ngaihsutna ong kihual sak in Minam maban ah kipumkhatna tawh manawtna tha ong guan ding hi.\nThu hoih leh pilna deihhuai natheih leh share sawn in! Pau Khat Suan\nPrevious: Ki ngaihna pen kimawlna in zang kei in\nNext: Ama ong sihna te ah (In His deaths)


url: =Atheihhuai le athupi mahmah Contact Tracing leh Quarantine :: ZOMI DAILY\nposted on 3 September 2020 at 9:18 pm Lomkholna: News, Thomasmung\nCOVID-19 Alert XIX: Atheih huai le athupi mahmah Contact Tracing leh Quarantine:\nTulai tak Kawlgam ah Covid-19 hual nihna lut in mun tampi ah mi kilawh ziah ziah aa, tuni in zong natna ngah thak mi 63 kibehlap in natna ngah mi 1058 cing to ta hi. Tua lak pan Rakhine gam ah natna ngah mi 466 pha in Yangon ah 443 pha aa atam pen mun 2 ahi hi. Kawlgam kumpi thu nei ten mun tampi ah lock-down bawl kik uh in stay-home-order zong koih kik uh aa, Yangon khua mun 7 ah stay-at-home order taangko khia uh hi.\nHih Covid-19 natna kilawhna pen community transmission akici mipi sung kilawhna hi aa, “contract tracing” bawl zawh ding thupi mahmah hi. Contact tracing acih ciang Covid-19 natna ngah (positive) khat tawh akikhawl kha, akisawh kha, leh aom khawm kha teng ban zuih kik in kan kik uh aa, quarantine bawl sak uh in Covid testing zong bawl sak na ahi hi.\nKawlgam ah Covid-19 hual khat na hong lut lai in kumpi lam pan contact tracing bawl zo mahmah uh aa, quarantine bawl sak pah uh ahih manin Covid-19 adal zo gam khat in a ki gen ahi hi. Ahi zong in tu aa hong lut kik Covid-19 hual nih (Covid-19 second wave) na pen kilawhna manlang mahmah ahih manin kumpi thu nei lam ten zong contact tracing bawl zo nawnlo uh ahih manin mun khempeuh kizelh mang ahi hi.\nZani tak Pi Suu Kyi tawh thu kikupna ah hih contact tracing bawlna vai zong lim gen mahmah uh hi. Pi Suukyi gen na ah natna kilawh kipat pan abei sa nipi 2 sung Rakhine gam pan hong ciah in Yangon vanleng tual hong tu mi 7000 val bang pha hi ci in gen khia aa, tualak pan mi atam zaw contact tracing kibawl zo nawnlo in, ki kan zo nawn lo hi ci hi. Tua te tung pan mi bangzah kilawh ta hiam cih ki thei zo nawnlo in tu in Kawlgam sung mun khempeuh zelh mang ta ding ahih manin ka dah mahmah hi ci hi. Tua hi aa, Kawlgam aa om Zomi te zong ciah leh kuan ki dawp tek ding thupi mahmah hi.\nHih contact tracing pen US gam ah zong kibawl zo het lo ahih manin tu in zong US gam ah 6 million bang natna kilawh mang ta hi hi. US gam sungah kumpi thu nei ten contact tracing bawl ding mi tampi cial ta uh aa, Covid-19 natna ngah te tawh akisawh kha teng kan uh hi. Ahi zongin a nei mi kitam lua ahih manin nakpi takin bawl zo tuan lo uh hi. Tulai tak leitung gambup ah US gam zawh ciang Covid-19 natna ngah atam pen gam te ahi Brazill leh India gam ah zong mi (population) tam lua leh natna ngah tam lua ahih manin hih contact tracing pen bawl zolo uh hi. Contact tracing bawl zo leh uh belh natna kilawh na tampi kiam sak zo tuam ding ahi hi.\nAthupi mahmah khat in ei sung Covid-19 natna ngah (positive) khat i om khak leh natna nei te tawh akisawh kha, aom kha te kan in contact tracing bawl pah aa, quarantine bawl sak pah zo leng Covid-19 natna kilawhna hong kiam tuam mahmah ding ahi hi. Tulai tak mun khempeuh ah Covid-19 kilawhna bei nai tuan lo ahih manin kidawp kan om lo aa, akua mapeuh in mipi lak pai khiat ciang maituam thuah ciat ding leh social distancing i bawl ciat ding thupi mahmah hi.\nZani in zong South Korea ah Pastor khat in amau biakinn pan a pawlpi mi 1000 val Covid-19 kilawhna hangin mipi tung thumna nei khia aa, tulai tak South Korea ah zong natna akhan kik lai tak ahi hi. Biakinn kikhopna, Mopawi leh pawi tuamtuam bawlna, Sih vuina cih te ah zong Kumpi thu khunte leh CDC guidelines te zui in i kidawp ciat ding thupi mahmah ding ahi hi. Topan i omna ciat ah hih Covid-19 pulnatna pan hong kembit ciat ta hen. Thomas On Sian Mung (Thomas Mung Guite) Washington D.C September 02, 2020. MOMNO Media & Museum\nPrevious: Thuthak tomkim ~ The Tedim Post (02 Sep)\nNext: Kiteelna, kidemna le Party kician ~ Pau Sian Lian\nMyanmar panin Malaysia gamsung ah nasemding ki puakkik tading\nZogam leitangh ~ Hang Khan Lian


url: =Ka Pa khedap ~ T. Sawm Lian :: ZOMI DAILY\nposted on 25 February 2017 at 3:00 am Lomkholna: Article, Sawmlian\nHih thu Willie B. Raborn in a gelh ahi hi. Khangnote ngaihsutna a zo mahmah pen thu kihilh gawp lam zong hi khin lo a, mit a muhna in nakpi’n nasem hi. T.S.L\nMidangte bangin ka khangno lai-in ke’n zong lawmte neih bang neihloh ka laupen hi. Kum 13 mi ka hih lai, 1963 kumin, khedap penny loafers kici khat suakthak hi. Khangnote in kideih lua mahmah ahih manin, penny loafers bulh lo a vakkhiat sangin, kheguakin kivakkhia nuam zaw liang hi. Tua bang liangin bulhloh kilau hi. Tua khedap pen khatvei thu-in fashion hong hi lak a, tua ma lianin oxfords kici khedap khat lei khin ka hih manin, tua oxford bulh kawma lawmte kianga om zong nuam ka sa kei liang hi.\nKhedap lei ngetna\nKa pa pen mawtaw sia bawla nekzong (car mechanic) hi a, ni khat pen ka pa kiangah penny loafers hong leisak dingin ka ngen hi. A mel-ah lamdang sa hi cih kimu thei a, “Willie, na khedap bulh lai pen kha khat zong hi nai lo a, a thak kisam na hiam?” ciin hong dong kik hi.\n“Pa aw, tuhun ciangin mi khempeuh in penny loafers bulh uh hi lo maw!”\n“Bawi aw, mi pate bangin sum nei pah lo hi ing”\nKa pa khasum pen tawm mah-mah a, inn saap leh innkuan nek ding thalawh khia thei ciamciam bek hi.\n“Pa aw, theisiam lo hi teh. Tu-a ka khedap ka bulh ciangin hai tuak lua hi veng!”\n“Mi khedap en masa phot in”\nKa pa pen kun sukin hong dakkhia kik a, hong enin thu khat hong gen hi. “Bawi aw, hih bangin ci ni. Na khedap bulh lai pen tuni bulh kik inla, sanginn a na lawmte khedap khempeuh na et khit ciangin na khedap a hoih lo pen ahih leh, na nu buhtang lei nading i koihsa pen lakikin, sum behlapin lei ni” ci hi.\nLawhcing kisa mahmahin tua ni pen sang ka kah hi. Ka pa thugen ka theihsiamdan in tuni pen ‘ka oxford khedap tawh sang ka kah nunung pen ni ding’ ahi hi. ‘Khedap nidanglai lua’ bulh nawn lo ding ka hih manin ka lungdam mahmah hi. Ahih hangin hong kam vaikhak pen ka mangngilh kei a, a thugen bangin ka om hi. Ahih hangin ka muhte pen ama kiangah genkik dingin hoih khin lo hi.\nSunkhua-in ka sangnaupang pihte khe ka en a, khedap ci tuamtuam tam mahmah hi, cih ka mukhia hi.\nKhedap a san, a vom, puan khedap nin mahmah leh a lui mahmah a bulh zong om hi. Sun khawl hun ciang hoih taka ka et leh, khedap pawlkhat pen bang company bawl hiam cih zong kithei nawn lo zah a lui khawng, nasepna munah zong bulh uthuai nawn lo ding zaha hoih nawn lo khawng, mun tampi ah a vang omta khawng zong ka mu hi. Pawlkhat in, guahzuk hun cianga bangci bang maha a khe uh kawt lo ngei lo ding cih kithei khawng bulh uh hi. Genloh theihlohin penny loafers vom a bulh zong om mah uh hi. A khetul lamah sakol khe a kivuah bang pian sik kual kivuah a, a pai uh ciangin tua pen ging kauhkauh hi. Hall sunga a pai laitak ua tua a gingin, a zate lungtang kisai manlangsak zo liang hi. Bulh a uthuaina zah mahin, tua kalsuan khiat ciang a ging kauhkauh zel pen neih a uthuaina hi mawk hi.\nSang tuak ciangin ka pa sepna workshop lamah ka pai pah hi. Nipi kal tawp hi a, khedap thak lei-in, mai kal ciang khedap thak bulh in sanginn hall lianpi sungah pai ging kauhkauh dingin ka kingaihsun hi. Khedap lei kei kik ning e cih lam ka ngaihsun nawn kei a, bulh siam kei kha le’ng cih lam bekbek ka ngaihsun hi. Tua manin, penny loafers ka bulh hun cianga pai ding dan ka kisinkhol liang hi. Ka neih a ka pai siam naak leh ging kauhkauh ding hi.\nKa pa workshop lamah\nWorkshop ka tun ciangin na dai dide a, mawtaw oil gim bek zong nidang sangin namtui ka sa zaw hi. Bang hiam a kikhen ging kauhkauh bek kiza thei hi. Ka pa in mawtaw bawlna khan (room) sunga 1956 Chevy mawtaw bawl a, tua car neipa in khan dang khatah ngak hi. Tuapa thei ngei ka hih manin, “Pu Alva, ka pa in bang tan sem ding hiam?” ci-in ka dong hi.\n“Bang ci theih ding ka hiam Will. A gear box hoih lo bawl a, a hoih lo dang zong a muh leh bawl suak pah ding hi” ciin hong dawng hi.\nKa pa khedap\nCar bawlna khan sungah ka lut hi. Car nuaiah ka pa thallup a, a khuk ciang bek ka mu thei hi. Ka pa pen hopih pah ka sawm a, buai lua ahih manin ka hopih ngam kei hi. Car nungah dingin ka mit ka khoihkhoih leltak hi.\nTuni in ka pa hong vaikhak bangin khedap ka en kawikawi a, hong sawlna mun ka et zawh ciangin tun ama khedap ka en hi.\nKa pa in khedap vom a lui mahmah bulh a, amah leh, amah banga workshop leh na niam semte in a bulh bang uh, a bawlkhia company zong kithei nawn lo bulh hi. Thallup ahih manin a khedap nuai lam zong kimu thei a, a veilam pen a nuai lam vang ta a, a tung lam savun tawh kipelh thei ahih manin mun nihah sai-ip khau tawh khui hi. A khedap khaute lui lua mahmah ta ahih manin a muuk pen palh khin hi. A lang nihin a khetul a sah pen om nawn lo a, tua a kilhnate in a khe a sutloh nadingin kawisak khin hi. Tua pen ka pa khedap ahi hi.\nLei teitei utna\nTua bang thawm nei lo a ka pa khedap et na’n hun bangtan hiam ka zat zawh ciangin, ka pa in a car bawl zoin car nuai panin hong pusuak hi. “E! Bawi, nang hong ciah ta maw?” ciin nui kawmin hong ding khia hi.\n“He, tawp ta ung a…” “Kong hilh bangin na om hiam?” “He, om mah ing” “Tua leh banga na ngaihsut dan?”\nKa mitkha-ah ka lawmte khedap bulh sia mahmahte hong kidawk zangzang a, ‘Mi in zong a sia pipi bulh uh’ ci-a thudik ka gen leh, ‘Tua ahih leh na khedap ngeina bulh kik in!’ hong ci ding hi si. ‘Penny loafers bulh khin uh’ ka cih leh lah zuau gen hi ding. Mite in bangbang a bulh uh zongin ka pa khedap mucian mahmah lai ka hih manin, hong leisak ding ka pa in khedap gina zong nei lo a, ke’n khedap suak thak pen bulh ka maizum pian hi.\nAhih hangin, mitkha-ah penny loafers hong kidawk pen phiat theih hi lo hi. Penny loafers khuh lo liana blue jeans teen a, jeans mai lama ip, khupi tawh sawk kawm a, jeans jacket silh a, tee lianga sam hiat a, sangin hall sunga pai ging kaukauh lai leh, ka classmate-te in tua ka bulhna hang a hong etdan uh a kilamdan ding dan ka theician mahmah hi. Ka damsung hunin tua bang a om ngei lo dinga ka kingaihsut ciangin nei lo thei lo hiin ka kithei a, ka neihloh nading a hang khat zong ka thei kei hi. Ka maizum ahih manin a mit zong ka en ngam kei a, nuai lam en leng lah a khedap ka muh ding lau lai. Cihmawh thoihin Chevy car lui en kawmin, “Penny Loafers neih teitei ut ing!” ci-in ka pa ka dawng hi.\nSum tawh khedap saiah\nA khut lianpi a oil bang neinaite puansia nin mahmah tawh hul-in, nui kawmin hong en a, “Na deih mahmah leh ai ve maw”ci kawmin a ip sung sawk hi. Penny Loafers…!\n“Sai ka khak zawh ciangin tuni bel na nu tawh ka kithuah uh kul ding hi. Innkuan nek ding nidang sanga tawmzaw lei kisam mawk ahih manin” a cih aw ging pen kician takin zong ka thei kei hi. A ip sungpanin Dollar 10 note lakhia a, “Na khedap deih pen va lei o leh” a cih aw ging simloh ka beng in bangmah theithei nawn lo hi.\nKhedap man pen $ 10 hi a, ahih hangin za-a thum pen siah (sales tax) piak kisam lai ahih manin a ip sung sawkin zong a, hong pia kik hi. Lungdam lua-in ka pa workshop panin a lenin ka leng khia a, khedap kizuakna sai ka tun lam zong ka thei man kei liang hi. Sai tawhleta penny loafers a phokhiatna uh munah ka ding seisai hi.\nNisimin tua khedap sai limlang sunga khedap “SALE $ 9.95” a kici pen a kisuang lai hiam, cih ka en den a, tu’n zong tua pen kisuang lai hi. Tun bel a eta et hun bei a, lei-in, bulhin, pai ging kauhkauh ding hing.\nA sungah lut-in, aw ling keuhkeuhin penny loafers ka lei nopna thu ka hilh hi. Tua bang hun laitakin hi ka kisakna lian mahmah hi. Ahih hangin, khedap ka deihna hang khat, khetul tunga a ging thei kikoih pen a tuama lei kisam ahihna thu hong hilh uh hi. Khedap bek man pen $ 9.95 hi a, a sik kipei thei tawh ka lei ding leh ka sum in cin lo hi. Sik kihel loin ging thei lo ding ahih manin ka buai hi.\nSik ging thei tawh leiloh pen a manphatna om loin thei ka hih manin ka nu kiangah sik kual man ngenin, hong piak hun ciang a kitonin lei mai ning, ciin ngaihsutna ka bawl hi. Ahih hangin pizing ciang ka lawmte muhna a bulh kisam lua mahmah hi! Kilawm taka bulh thei dingin bulh kisinkholh kisam lai. Leitung na dang khempeuhte zekai thei a, ahih hangin hih khedap in bangmah ngak thei nawn lo hi. Tu’n ka neih teitei kisam hi, ciin ka ngaihsun vat a, ‘Ka pa kiangah va ngen kik ning e’ ciin ka kingaihsun hi.\nKhanglo ta ing\nKa pa maw? Mitkha-a a khedap bulh lai muh zong haksa ka sa mahmah a, phiat theih hi leh ka phiat nuam mahmah hi. Ahih hangin ama kiangah pai leng va mu kik ding hing. Et zong kul loin siat theih bang pen a sia ka pa khedap pen ka theician mahmah hi. Tua khedap zuakna sai sungah leitunga khedap tam manpen leh hoih penpente kigual diudeu a, ahih hangin khat zong mucian lo hing.. ka pa khedap cih simloh.\nTua bang khedap kikek leh sia mahmah bulh in ka pa in kei leh ka innkuanpihte nek ding leh inn saap man thalawh a, zankim laitakin zong mun gamla pipi-ah mawtaw bawl dingin hong kisam thei hi. Phun sese loin tho a, ka ihmut kalin tua khedap bulhin ka pa in kei adingin kum takpi na sem hi. Pu Alva leh midang te’n ka pa a zuat sese na uh hang zong ka thei hi. A siatna lai a hilh ban uh, ama’n a hoih lo zongkhia a, a khonkhongin a bawlsak man ahi hi.\nTua bang liang a gima a sep hangin ama ading khedap zong lei ngam lo a, a kisap mahmah lei nadinga a phalloh pen kei adingin phal hi. Ka pa in keimah bangin a khedap deihpen bulh zel leh, ken bang khedap bulh ding ka hiam? Kum 13 mi hi ta ing a, ka khedap deihpen ka bulh theih nadingin ka pa in kum bangzah tak khedap gina bulh loin a damsung hun zang ding hiam? Khanglo ta ing.\nLei veve ding hing!\nKa dakkhia kik a, sai sunga etlawm taka penny loafers kikoih ka en kikkik hi. Tua khedap hoih mahmah pen khatvei thu-in ka deihna beimang vat a, kalsuankhia-in, a mong om lo zah donga khedap manpha leh tulai kigualte khempeuh ka paisan hi. “CLEARANCE 50% OFF” cih a kisuanna muna ka pa khedap bulh theihzelte a kikoihna maiah ka ding hi.\nKa lungsim sungah ka sanginn hall sung ua pai ging kauhkauh mah hong kidawk kik hi. Ahih hangin tua a uthuai mahmah mitkha pen ka pa khedap lui in hong khuhcip kik zel hi. Leitunga khedap manpha leh etlawm hi a ka theihte ka ngaihsut khit ciangin zong, ka pa khedap pen hangsan pen veve hi!\nTua leh, siah tawh kigawmkhawma $ 6.13 a kizuak nambat 10, ka pa deih ding pen la-in, hoih takin ka tuunsak a, a man pia-in, lamdang kisa pipi-in ka pa workshop lam ka zuan kik hi.\nWorkshop tuakcil a ka pa car lui mahmah kongkhak ka hong a, a tutna-ah khedap pen koihin, workshop sungah ka lut a, ka sum zat valte ka ap kik hi.\nSumte sim a, “Na khedap deih pen $ 9.95 man hiin thei vengin, tam val si e” ciin hong dong a, “Sale uh a!” cih bekin ka dawng hi. Ciah hun ding ahih manin munphiah la-in workshop ka phiat siang pih a, nitak lam nai 5 hita ahih manin kikhak-in, ciah dingin car sungah ka lut uh hi.\nA hawlpa tut nadingah khedap ka lei thak om hi. Tua bang liang a ka deih, amah bangin a damsunga a bulh ngeiloh ding penny loafers hi dinga a up pen hon a, khoihsin ut hi ding hi – khedap kitunna pen a phei tungah dawm takin domto a, damtakin bawm hongin, a et leh a bulh laitak bang lian khedap mu hi. A muh sawm bang mu lo ahih manin lamdang sa in hong en a; “Aw! Penny loafers na lei ding sa a..?” “Ka… ka lungsim laih kik ing a..”\nHong en a, a nui ding ka sak leh a khitui luang dingin hong kithawi hi. Hong en ngam loin mai lam en a, a khut lianpi in car stearing lenkip semsem hi. Tunglam enin dai dide a, theisiam lak tawh kibangin ka lam hong nga-in hih thu bek hong gen hi: “Ka khedap mu hi teh maw?!” T. Sawm Lian\nPrevious: Leitung ah amasapen innsangpi akipeithei Dubai ah kilamding\nNext: Malaysia KLIA2 vanlengtual sung guza aom khakding siansuahna kineiding ~ ZD


url: =Tulaai Leitung Thuthang Tuamtuam Updates March 4, 2015 :: ZOMI DAILY\nposted on 5 March 2015 at 12:45 am Lomkholna: Khawmpau, Myanmar, News, World, Zomi\n· Leitung ah kumtam adam peen Japan gammi Pi/Nu Misao Okawa in kum 117 acinna suahpawi March 5 (Asia nisimna natawh) 2015 ni in atenna Osaka khuapi ah a innkuanpih te tawh nuamtak zangkhawm uhhi.Amah peen 1898 kum March 5 ni in Osaka khuapi pan piang a tu in ahihleh guai lua mahmahta ahihman in Osaka khuapi Uhaam kikepna mun ah om hi. BBC\n· Kum 70 asawtkhin Leitung Gaalpi nihna laai a US leh Australia ten Bomb khiat in tuipi sung ah atumcip Musashi kici Japan te Gaal Tembawpi kimukhia ta hi ci in US Mihau Paul Ellen March 4, 2015 ni in taangkokhia hi. Paul in agenna ah ka tangvaal laai in Gaalpi nihna thu kasimkha a lungluut lua mahmah kahihman in tuma kum 8 pan kipan kazonsak tun amupan hing ci hi. Tembawpi peen Philippine gam Sibuyan tuipi sung Pi 3,280 na pan kimukhia ci hi.BBC\n· Sen gam pan Cuba gam puakding gaalvan lomtang apua Tembawpi khat March 4, 2015 ni in Colombia thuneite in tuipi tungpan man uha, avanteng amat ban uh-ah Captain ahi Wu Hong peen gaalvan puasim cihtawh mawhmat uhhi. Chinese Foreign Minister zumte thusungnu Pi/Nu Hua Chungying inbel hih Tembaw in leitungbup thukhun palsat peuhmah lo hi ci in gen hi.BBC\n· Sen gam te in 2015 sung ading Gaalkaap, Gaalvan tawh kisai sumzatna 10% ah kikhanto ding a, 2015 aiding in $145billion kiseh khinta hi ci in March 4, 2015 ni in taangkokhia uhhi. Japan ten $40billion pan $48billion ah khanto in mau geel kingim pian pian kilawm sa ingh. VOA\n· US gam Department of Homeland Security-DHS te sumzatding Nungkaal Friday ni Feb 27 nizan in beisiang ahihman in khakcip ding maw kicihding cih March 3 ni in Congress ah nasiatak khensatna bawl uha, sum kisamteng piakhia a honsuakding in Mee tang 257 thukim, 167 thukimlo tawh honsuakding in khentat uhhi. Azenzen in khakcip ding khawng ongthukim uh hileh Zomi gaaltaai te ading thupoi pawlkhat omding himawk ahihman in Topa hoihhi cihding kisam hi.VOA\n· US Kumpipa zi The First Lady Michelle Obama Asia gam sung ah Numei te pilna lam ah thahaat theihnading ngimna tawh khualzinding a, March 18-20 Japan gam Tokyo khuapi ah taam in, March 21-22 Cambodia gam Siem Reap khuapi ah taamding ci in White House ten March 3 ni in taangkokhia uhhi. VOA\n· Israel Prime Minister Benjamin Netanyahu in US Congress te maai ah thusun na limci mahmah khat March 3,2015 ni in neithei a, Iran gam te Nuclear vaai genpi in nei hi. Hih Iran Nuclear vaai peen US Secretary of State John Kerry leh Iran thunei te akiho laaitak uh zong ahihi. PM Netanyahu peen Obama kumpi sapna hilo ahihman in Obama leh Democratic party pan Ulian pawlkhat nuak beeibaai uh in PM pa thugen ngainuamlo uhhi. Iran ten a nuclear uh peen thuhoih ah kazangding uh acih hang Israel leh Leitung apuakkham saknuam uh ahihman kiho cihniangnuang ciangpeen lauhuai mahmahzaw ci in PM Netanyahu in Congress te maai ah gengiap hi. Tuaban ah tu a Obama kumpi leh Iran thunei te kihona peen Iran gam in Nuclear aneihnading ageel uh hizaw cigiap hi. Ama deih dan peen khawlding maw khawllo ding akhawl kei leh kaappah ding cih hituak hi. Ahizong in John Kerry leh Iran makaai ten athukikupna uh ani thum na zomto veve uhhi. Iran ten a Nuclear bawl uh khiamding US ten agawtna uh khiamding cihciang kikangkang uh ahihi. VOA\n· Ukraine gam nisuakna lam Tapong te ukcipna sung ahi Donetsk khuapi kiang a om Zasyadko sung meihol khuk March 4, 2015 ni in kua khutma cih kitello khat in puakkham a nasem 33 si in 30 dum in vuknelh a adang pawlkhat liam uhhi. Nasem vek pi 200 pha uh a, Tapong te khutsung ahihman in kumpi lam mihonte paisak lo sawnsawn uhhi.BBC\n· Kawlgam sangnau pang gaaldo pawl Letpantan khua sungpan March 3 ni in Palik ten khaktan in paisak nawnlo uh ahihman in kingim citcit uha, Lutol pawlkhat I huhna tawh March 3 ni tuilo siah neekthei kheempeuh tang uhhi. March 4, 2015 ni zingsang zong ki ngim citcit leuleu uh ahihman buaituak laai mahmah uhhi.VOA Burmese\nPrevious: Upna Thukan ni ~ Matthias Pau Mung\nNext: Mainawt in, Kalsuan in


url: =Tuhun Ciang Degree Sang Kisam Takpi Hiam? ~ Hau Za Cin :: ZOMI DAILY\nposted on 11 April 2016 at 7:00 am UTC+9:30 Lomkholna: Article, Hauzacin\nDegree sangpi na kisam hiam? A kisam takpi hiam? Khasum tamzaw leh nasep hong ngahsak takpi hiam? Hih dotna te tuhun khangthak laisimna ah a kilim dot mahmah thu khat ahi hi. Singapore gam ah sangnaupang a tamzaw in degree sangpi neih kisam sa vetlo uh hi. Degree masa ciang hun sa lel uh hi.\nTuhun ciang degree masa mah thupizaw: Banghangin tuhun ciang Master degree leh Doctorate te kisam kisa mello hiam? Tua te pen mimal lunglutna tawh zop ding hizaw a, nasep ngahna ding leh khasum tamna dingin kisam tuanlo hi cih ngaihsutna lian deuhdeuh hi. Bachelor degree ciangah mite in a sepnop uh semthei, a hih nop uh hih thei ahih manin a tunglamte pen ‘a behlapna’ (additional) hilel hi ci uh hi. Company leh industry te in ‘nasem thei’ ‘nasep siam’ ‘khangno hilai’ cihte thupisak in, degree sangpi thupisak masalo uh hi. Sangsia ding, thupi kankhia dingin kisam bek cise uh hi. Tukum 2011 sungin graduate khit ciang nasem pahte a dot kawikawi uh ciangin 10 lak ah 3 in degree sangzaw a sinkik sawmloh thu uh gen hi. Degree laidalpi khat lakna dingin sum tampi, hun tampi beisak ban ah kum upa to lai ahih manin industry leh company ah nasep ngah kik nading tampi ziakai hi, ci uh hi.\nDegree sang neih a manphatna: Degree sangzaw na neih ciang na ngaihsutna hong tangzaizaw dinga, na khuamuhna hong lianzaw in, na nasepzia hong kidang ding hi. Singkung dawna tuang na bang dinga, pilna tampi na behlap hangin nasep siamna leh nasep hatna tawh kithuah khin tuanlo ding hi. Nasep na zon ciang mite in na nasep siamna, na nasepnop dan, na hahkat sawm dan, na sep ngeisa cih khawng thupi bawl ding uh a, nang pilna leh na khuamuhna a zaina bek thupi sa khinlo ding uh hi. Amau deihteng a sem mengmeng thei ding mi deih uh hilel a, a ngaihsun kikkik ding mite deih masa denlo uh hi. Tua manin nasep ngahna ding kibanglo cihna hi.\nDegree sang a neite zong mundang ah kisuan pahpah thei ahih manin company te in deih masa khinlo hi. A kip, a kho a nasem den dingte kideih masa den himawk hi. Nasep kawma sangkah cih zong kideih mahmah khollo hi; ahang bel degree ngah leh a sepna nusia in mundangah kisuan ziau thei ding ahih man hi.\nNasem masa ding, tua ciang pilna sang: Degree sangzaw deih taktakte adingin graduate khit ciang nasep gina khat nei ding, tua pan dama part-time maw, ahih kei leh nasep khawl in sangkah kik phot maw cih bangin sin kik ding hoih hi. Tua hileh tua bang mite kipakta hi. A sepkhitsa, a sep theihsa tungah a sepzia ding a thak kibehlap cihna ahih manin.\nTua banga nasepna ah sepzia khangkhanna ding hilo, mimal lunglutna leh theihna behlapna dingin zong degree sangzaw bel hoih peuhmah hi. Gam khangtote ah mimal theihna leh muhna a behlap dingin degree tuamtuam sin kawikawi uh a, pilna tampi behlap den uh hi. Ahi zongin a nekzonna uh leh a nasepna uh nawngkaisak lo uh hi.\nAdang bang omlai? Degree sangzaw ahih kei leh adang bang omlai? Mite huh (volunteer), nasep kisinna tawh nasep huh (attachment), nasep dang theihnopna tawh nasep dang kisin (job rotation), theihna hang limlim tawh kisintawm (getting mentor or coach or joining professional organization), cihte in mihing khat pilna leh theihna, khuahekdan, thumuhdan behlap mahmah hi. [Hih bel themkhat sum neihzek, hun neihzek, hanciam zawh diak kisam hi. A mun leh a hun tawh zong kisai hi; gam haute in hihzo zaw deuh hi.] Tua bang ahihzote lah a nuntak nuamin, a nuntak manpha diak hi.\nNasep laih kawikawi nuamte adingin lawm leh gual hauh ding, kitheihpih ulian hauh ding, kituahkhopna tuamtuam – khoppi, seminar, talks, events, etc. cihte ah kitamhel mahmah ding, a kul leh mite zong huh ding, sum leh thatang tawh zong panpih ngam mai ding ahi hi. Banghang hiam cih leh a kigenkhialo nasep tuamtuam tua mite tung pan na theih hong om ding a, tua mun ah nang hong kiguang thei ding hi.\nA tawpna ah, degree sang na deihman bek, na lawmte in sin tah cihman bek in amaute eng in sin kei in. Nasep gina khat nei masa inla, tua ciangin na lunglut leh zomkikzaw in. Na lunglut taktak ahih leh zom bek inla, sum tam lametna leh min deihna bek tawh zomkha kei in. Banghang hiam cih leh graduate na hih khit ciangin ‘mi picing khat’ in hong kingaihsun a, ‘mihing khat’ septheih khempeuh a ‘sem theita’ in hong kisim hi (kum 25 na phakkhit nak leh!).\nPrevious: India gamsung ah Hindu Temple khat meikang, mi 102 si, 280 liam\nNext: US gamsung khualzinna pawlkhat – 100\nIS thu akhahkhia Facebook Account 1000 val ki encik


url: =REV. THAWN ZA NANG TANGTHU. - Laibu Saal\nHome > Mimal Taangthu > REV. THAWN ZA NANG TANGTHU.\nREV. THAWN ZA NANG TANGTHU.\nREV. THAWN ZA NANG\n(BIOGRAPHY OF REV. THAWN ZA NANG)\nRev. Thawng Za Nang te Innkuan.\nPu Tuang Hen Thang (Guite) leh Pi Ning En te tapa nih leh ta nu khat aneih sung pan Thawn Za Nang pen anau tumpen ahi hi. 1938 March khasung in Pakzaang khua ah suak hi. 1943 kum in Tapidaw suak uh a, 1945 kumteh apa uh Tuang Hen Thang in azi leh ata te thum nusia-in vantung Pasian kiangah ciahsan hi. 1953 April 17 ni-in Rev. Mang Kam in Pakzaang ah Tuiphum hi.\nApa un anusiat ciangin anu-uh Pi Ning En pen Tapidaw suak masa Pu Vungh Ngo unumei ahih manin apute un itna, khualna tawh keemin a en uh ahi hi. A diakdiak in Thawn Za Nang bangpen apu Vungh Ngo pattah sa bekbek ahi hi.\n1948 kum in Mission sang, Zolai tan 4 sang hong omteh Pu Vungh Ngo-in Thawn Za Nang kah sakpah hi. Pasian hehpihna tawh Laikia ngei lo-in zoto suaka, 1968 March kha-in High School Final, Tedim sang pan ong hi. Sangkah zomzo nawnlo in Suangzang ah Manglai sang Private tan 7 sangah siasem hi. 1958 June pan 1961 March dong Kum 3 sung sem hi. Tua hunsung in Mualbem pawlpi akem Rev. Hau Do in Insein Divinity School ah Lai Siangtho vasin in ci-in thapia zel hi. Sumneih loh pau lap in utngei lo hi. Ama ut pen Siavuan ahi hi. Siavuan neu H/A angah ding hina pi-in Pasian vaihawm na khat hiding hiven hong kipelh lek hi.\n1961 March khabei pan Private sia tawlnga in Humalyn lamah sumbawl in zin hi. Tua laipan Mangkang Tourist khatin hongzui-in mikhat kongsuah ding hi ci-in zol thapai in ut lo hi. A sumbawl tuahsia sawnsawn in khualam hong ciahkik in PAT siau-in ngah hi. 1965 kum ciangin ten tan kuantheih nading laihuan na omin ngahpah bilbel napi'n akhasum tawh kahsak lo-in Styphen bektawh kahsak hun tuak kha hi.A man ciangin 1966 July khapan kipan Dolluang ah State Primary School ah sempah hi. Azi tawh hihlai khua-a tuncil un thu lamdang atuah khak uh :-\nAmau zong atun uh nipi masa-in Biakinn ah ki-ap pah uh hi. Tua nipi Upa Sunday School laivuan nitawh kituak hi. A questions papers val lai ahih manin Pastor Thang Za Pau in phipeuh un nasim loh uh hang! natheih uh om kha ding hi cini loh ahih manin aphi uh leh Sia Thawn Za Nang in Marks 100 ngah in, a zi Ciang Za Niang in Marks 80 ngah hi. A khatna leh anihna hipah uh hi. Pastor pa-in apawlpi te lakah "Mi thaw thong hi ngawl tu hi, Comma khat zong khial ngawl hi"ci-in phat gawp hi.\nSia khasum hongtun ciang Sia Thawn Za Nang laihdingpa Sia Son Thawng pen June kha ni(1) pan atawp in akikoihna hi-a, Sia Thawn Za Nang pen June 1 pan kipan in Kumpi-in akipsak na hi hi. Amah pen July 15 nipan laihilh kipan theipan ahih manin keisep lohpi sangkei ning ci-in kha(lang) aibek sangin Sia Son Thawng kha (1 leh alang) asang sak hi. Tuapen lam dang.sa mahmah uha, Lai Siangtho sangmansa, Pasian nasem sa khat hi ding hi, Tedim mi hibang ding baihlo hi ci-in muang mahmah uh hi. Pastor te tawh akibang in koih in hunzang (sermon) sak uh hi. A thugente thupisa in kikum tangtangh uh hi.\nSia Thawn Za Nang in TBA gambup thusin napan pahtawina letsong laibu D.V.B.S bu khat angah ngei hi (Tuapen thusin nate laivuan akibawl akhatna pan athumna ciang bek aki pia hi.) Laymen training thusin napan zong mat a sang ngahna letsong laibu khat mah angah ngei hi.\nDolluang ah sangsia asep sungin Kuathum pawlpite ah aPastor te tawh kithuah in hunzang khawm zel hi. Tuaciang in, nidang a-utloh Lai Siangtho sang kahding hongut kik hi. Pawlpi mintawh kah dingin Mualbem pawlpi ah siau hi. Pawlpi in sumsik ding haksa hi ci-in lamsap ding Ks. 150/- vaihawm sak uh hi. Pawlpi siapa Rev. Hau Do in deihsak mahmah in amin puakpah a, Insein Divinity School ah kah hi ci-in Lungvak laibu sungah amin suak hi. Ahi zong amah kahloin a sangsia mah zom suak hi.\n1969 kumciang Primary Headmaster ngah in Falam gam Sial lum ah sem hi. Tua leh Methodist pawlpi upa Len Thuana (President) leh Khuang Bura (Secretary)te hongpai-in pawlpi in Lai Siangtho sang hong kahsak nuam ung ci-in cial uh hi. Amau pmcsKyfbawlpah ding : 1. Asang kahna abei khempeuh leh 2. Asangkah sungin azi atate pawlpi in tavuan la ding 3. Sang aman teh pawlpi in khasum azi atate tawh akhom piading, lo kho lo ding, meh ciin na huanbek bawlding, Methodist pawlpi sungbek mah ah semding, a innkuan un asep theihbang ciatun pawlpi sungah sem ding cih ahi hi. Sia Thawn Za Nang deihdan lian hinapi'n Tuiphum Pawlpi ahih loh manin thukim zolo leuleu hi.\n1972 kumteh State Primary School Pakzaang akhua tung leuleu hi. Tuasung in Mualbem pawlpi in asia pan tawpin, Pawlpi sia, pastor sem ding in 4/3/1973 ni-in upa ahi theiteng pai uha, cial uh hi. "Tangval zizon dan hilo in, meingong papi zizon akizong akongdot uh hi"ci-uh hi. Ahang in Pawlpi sia Rev. Hau Do in hong nusia khinta ahi hi. A ngaihsutna ah Pawlpi sia khasum Ks.80/- khawng tawh ka tate pilna guanzo kei ning cih ahi hi. Tua hi-a, a Lai Siangtho sangkah loh mah pauhlap in, "Khentat pah kei ni, Pasian' deihna lungngai lai ni " ci-in dawngkik hi. Amah pen JAT siau khin aa tua husa a ngak na hi gige hi. Tua leh JAT ngah takpi in Mandalay ah kum khat kah hi.\n1976 January in Falam ah JAT sem dingin a zi a tate tawh pai hi. Falam a om sungin Falam Lai Siangtho sang siapi Simon Pau Khan En in nitak sang phuanin tua lai-ah kumkhat vakah hi. Tua sung mahin Tan 10 phi kik a 1978 March kha-in A list tawh ong hi. June kha hong tuntoh teh Lawibual ah piang leuleu in kum 5 sung om hi. Tua pan Mualbem ah tungin Kum 11 leh ni 5 sem in Service Pension a la hi. Mualbem a om sungin "donghu" sia dingin Pawlpi-in cial leuleu uh hi, a Pastor te uh kua mah om lo sang zom vive hi uh hi. A Pension lak ding Mualbem Pawlpi-in na thei uh a, tua kumin Budget geelna-ah Full Time Pastor dingin zat sawm in geel pah uh hi, mipi mai-ah zong pulak uh hi. Sia Thawn Za Nang in Lai Siangtho sangkah loh mah a pauh lap zel ciangin "Hong sem phot phot in Nang ut na munah Pawlpi-in kongkah sak ding uh hi " cih dongin Pasian min tawh kizol uh hi. Tua khit nipi zawh ninga (Friday) ni-in a khua Paakzang ah a ciah leh hi thu teng na thei khin uh a, Pawlpi panmun len teng hong pai-in Lai Siangtho sangkah ding, Pawlpi sia sem dingin cial leuleu uh hi. "Inn gua hah lo, gamgua hah ding na hiam" Mualbem Pawlpi-in sia nei-lo hilo-in nang a behlapna hi cih, ei Pawlpi-in aneilo taktak ih hih lam na theih hi kici liang uh hi. Aman zong Mualbem Pawlpite cih a sang hi nailo hi. A tawpna-ah hong kiho thei uh hi.\n1993 June khabei kuanin amah sangsia Pension cing pan hi-a, tua khitteh (Tedim Theological College - TTC)Tuiphum sangin sang nawnlo, mai kumah hong kah vetin ci-ahih manin lungbuai uh a, tua leh E.B.C te neih Faith Baptist Bible College & Seminary in sanglai bilbel ahih manin kum 4 sung tawntung Topa'n gualzawhna ngah pih hi. Subject 60 val sin uh a Bachalor of Arts in Biblical Studies degree 1997 March khasungin Yangon pan a ngah hi. TBA in sia kipawlna (TSK) ah lut sak pahlo-in kum 2 et cik dingin koih uh hi. Ahi zong Falam nitak sang a kahnate a lah teh kum 2 sawt saklo uh hi. MBC pan Minister Identity Card No.3980 na tawh MC letmat a ngah hi. A (52)vei TBA khawmpi lawibual pan 26.3.2000 ni-in Ordained Pastor (Siampi za) angah hi. Mi 76 Tuiphum khin hi.\nPasian hehpihna tawh a Pawlpi-in it mahmah uh ahih manin kum 76 bang ahih hang Pension ding phallo uh hi. Kum 20 sung bang Pawlpi tawh a ki thuahna-ah Pasian om pihna tawh paubanna bang mah tu ciangah ki zalo hi. Naupangneu pawlkhatte bangin Pasian sa uh hi. 1961 October 28 ni-in Pastor Ngin Khan Do (G.Nekngen) tanu Lia Ciang Za Niang tawh pum khat suak uh a, tapa 5 leh tanu 5 a neih lakah tapa 3 leh tanu 4 in tu ciang dampih uh hi.\nPakzang Khua Tangthu.\nDraft - Zomi eLibrary Mimal Taangthu\nItem Reviewed: REV. THAWN ZA NANG TANGTHU. Description: Rating: 5 Reviewed By: Cinpu Zomi


url: =Australia Senator khatin Chin State gambel te vaitawh kisai UNHCR zumpi Geneva ah laikhaksak :: ZOMI DAILY\nposted on 22 June 2018 at 9:38 pm Lomkholna: Myanmar, News, Refugee, Sawltak, Zomi\nAustralia gamsung aom Senator Dean Smith in Chin State leh Chin State sung aom gambel mite vaitawh kisai in Chin State sungah tudong suahtakna Freedom taktak omnailo cihthu UNHCR zumpi Geneva ah laikhaksak cih Chinland Post pan kiza hi.\nTua laikhak vaitawh kisai in Renny Ceu Lian Mang in agenna ah “UNHCR in Chin State sung aom gambel mite pen agam ah ciahtheita hi cih agenna hangtawh kisai in Senator Dean Smith in lai akhaksak ahihi” ci’n genkhia hi.\nNungdiak in UNHCR in Chin State sung aom gambel te agamah ciahtheita acihna hangin Senator Dean Smith in alung kimlohna, adeihlohna leh athumsakna in Geneva ah lai akhaksak ahihi.\nDean Smith in tua alaikhakna sungah “Chin State katungkha a, keimah tektek in kamit tawh kamuh ahihi. Khuaneu dongahzong kapha hi. Chin State bup ah mihingkhat ii suahtakna, biakna tawh kisai suahtakna omvetlo hi cihpen kamittawh kamuh ahihi. Maikum 2019 January cianginzong keibek hilo in, Australia gamsung aom MP, Senator pawlkhat tawh Chin State ah paikikding geelna kanei uhhi” ci’n UNHCR zumpi Geneva ah alaikhakna ah gelhkhia hi.\nTuaban ah UNHCR in Chin State gambel mite adingin lampi ahonsak laiding kisamlai uhhi. Agam ah aciahkikding uhpen lauhuailai hi. Amah tektek Chin State ah vahawh in amitmuh thuteng leh Chin State sungah suahtakna Freedom taktak omnailo cihteng agelhkhia ahihi.\nTuaban ah Senator Dean Smith in Chin State sungah ni 10 sung ahawhsung in amuhkhiat teng khempeuh kiciantak in tua laisung ah gelhkhia hi.\nHihbangin Senator Dean Smith pen 2018 January khasung in Chin State sung ahawhtheih nadingin avaihawmsak pen Chin Human Rights Organization (CHRO) leh Chin Chairty te ii makaihna leh vaihawmsakna tawh ahawhthei ahihi. Chin State ahawhsung in khuanu khuapa, biakna makai, Media cihte tawh kimuhkhopna neithei uh a, tuaban ah kumpi lampan in Chief Minister leh Hluttaw Speaker tetawhzong kimuhkhopna neithei uhhi.\nSenator Dean Smith pen Chin State gamtai te avei mahmah leh adeihsak mahmahkhat hi a, Australia Citizenship ngetna vai, Malaysia leh India gamsung aom Chin State galtai te vai, innkuan saptheihna 202 Visa vai cihte Australia kumpi ulian tetungah kong gensakding a, ka hihtheihbang in kong hanciampih dinghi ci’n agenkhia khatzong ahihi.\nAustralia gamsung ah Senator (MP) 76 aom lakah Dean Smith pen Senator (Hluttaw makai) khat ahihi. Tuaban ah Senator Dean Smith pen Australia gamsung aom Senator asemngei teng lakpan Chin State ahawh masa penpenzong ahihi.\nDean Smith pen Myanmar gamsung ah akigawm in 4 veibang hawhngeikhin a, anunung ahawhpen 2018 January khasung ahihi. Tua anunung Myanmar ahawh hunsung mahin Chin State dongah ahawhsuak ahihi.\n2018 January khasung Chin State ahawh hunlai in Chin State ii khuapi ahi Hakha bekthamlo, Vice-President Henry Van Thio ii akhualui ahi Thangtlang Myone huamsung aom Tikir khua dongahzong vahawhsuak hi.\nChin State ahawh laitak in apaipih pen Australia gam aom Pu Renny Ceu Lian Mang tawh ahawhkhawm uh ahihi.\nPu Renny Ceu Lian Mang pen Chin Charity Inc ah Chairman khat hi a, Australia Chin Federation Inc ahzong Vice Chairman asep laitak ahihi. Chin Charity Inc pen Western Australia ii khuapi ahi Perth City ah aom ahihi. Australia Chin Federation cihpen Australia gambup aom Chin khempeuh ki pawlkhawm in nasepkhopna khat ahihi. Lailet: Sawltak #zomidaily\nPrevious: Argentina & World Cup 2018\nNext: India gamsung aom ATM sungah zusa lutin $18,000 manneiding petsiagawp


url: =Dahna Pulakna: Mangpha Pa Thang Lian Hau :: ZOMI DAILY\nposted on 4 October 2014 at 7:40 am Lomkholna: Dahpihna, News, ZIUSA, Zomi\nTexas State, Fort Worth khuapi a teng, Zogam pan Khuamun khuami, Pa Thang Lian Hau (Thang Cin Hau) in damlohna hang tawh October 1, 2014 ni in Community Hospice of Texas Zatopi panin a leitung nuntakna hong nusia hi. Pa Thang Lian Hau in hong nusiat laitak in kum (50) a cingpan hi a, a it mahmah a zi Nu Man En Cing, leh tanu (1) leh tapa (2) tawh US gam ahong tun’ zawh uh kha (3) tangbek hipan hi. US gam ah kikhuasa in nuntakna athak a kipan theilian ding, a khangnolai inn papi khat ahih hangin lam-etlohpi in hong nusiabaihlua ahih manin dahna kawmkaal ah na kisa mahmah a, kikhasia mahmah hi.\nPa Thang Lian Hau hong nusiatna hangin adah akap a om, a zi a tate leh meeltheih tanaute, pawlpi mipihte a kipan khuapih tuipihte tawh a kibang in Zomi Innkuan USA kipawlna Executive Committee pawlzong kidah mahmah hi.\nPa Thang Lian Hau-te innkuan US gam a hong tunphet a kipan in Zomi Innkuan USA kipawlna mungpi khat ahi Zomi Innkuan Fort Worth kipawlna pan Makaite in limtak in na vaidawn thei uh a, ZIUSA Genvai ahong pom theihna dingun geelna om himahleh a hun lap-in vai kihawm theilo ahih manin kikhasia sawnsawn hi. Dahna kithuap himah leh a bawlpa Pasian in a hun tung sakta ahih manin Zomi Innkuan USA kipawlna in dahna pulakna in Paakkual khat tawh mangpha kikhak ding hi.\nPa Thang Lian Hau tawh hun nunung pen October 4, 2014 (Saturday) ni sun 12:30PM hun in Skyvue Funeral Home ah kizang ding a, Memorial Garden hanmual ah kikha ding hi.\nPa Thang Lian Hau hong nusiatna hangin adah akap lungleng khuangai a om laizom u leh nau, nu leh pa, lawm leh gual khempeuh tung ah anungta Pasian in hong hehnem henla, adamlai teng cidam takin nisim mabante kalsuan in, thupha tawh thathak ahong guatna dingin thu ka ngen uhhi.\nPrevious: Min kibang ~ Kap Cin\nNext: Tulaai Leitung Thuthang Tuamtuam Updates October 3, 2014


url: =Numei manpha ~ Job Cinpi :: ZOMI DAILY\nNumei manpha ~ Job Cinpi\nposted on 3 November 2019 at 9:38 pm Lomkholna: Article, JobCinpi\nNumei khat i manphatna pen a pumtung na te le, a pilna tawh thu kikhen thei lo hi. pilna sang pipi nei na pi’n a lungsim a hoih lo mi pawlkhat om a, pilna nei khollo napin a panpih lungsim a hoih mahmah numei pawlkhat om hi. tua a hih man in, bang cih numei te numei manpha ahi hiam cih leh…..\nPasal khempeh tung pan itna a ngahzawh na hi lo in, pasal te in a ma tung pan itna a ngah zawh loh numei te pen numei manpha hi zaw hi. numei pawlkhat te bang pen pasal khempeuh kamsiam pia ziahziah, pasal te ki-lamen sak kaikai thei uhhi. tuabang numei te pen numei manpha ki ci ngeilo hi. Tuabang numei te kampau pen pasal te in up pahpah ding hi lo hi.\nPasal te hehpih theih na ding in a innkuansung haksatna a gengen te hi lo hi. sumlepai deih man in pasal te a naih te hi lo hi. A haksatna pauhlap in sumlepai tawh a zuan pasal te a encik a, sumlepai deih na tawh maizumna a khek nuamlo numei te pen numei manpha ahihi.\nPasal khat a ding a mah bangzah tak in manpha ci a ngaihsut na tawh pasal a zong te hi lo hi. Hih pasal pen kei ading bang zah in manpha ding hiam cih ngaihsutna tawh pasal a nei te hi zaw hi. Gennopna ah, pasal te tungah thuneih na deih masa lo hi. a hih hang a mah a thupisimlo / a simmawh ding pasal te khentel in pasal zong thei uh hi.\nPasal te a muan na tawh na a sem hilo in, a kimuan na tawh pasal te na a sepsak te hizaw hi. Pasal te muanglo cih na hilo in, naseptheih hau a, mun khempeuh ah, pasal te buaisak sese lo hi.\nA pasal in a lauh man in thu a kikuppih hilo in, a pasal a ding thuhoih thuman pha, a cianhoih, ngaihsutna hoih pia thei a hih man in a pasal in a thupit bawl numei te hi zaw hi. Lawmnu tawh na kikum phot ning ei, hong phal kei mawk leh, kei ma thu in bang mah khensat ngam keng, a ci te gennopna hilo hi.\nPasal te deih bekbek a semnuam te hilo in, a sepkhempeuh pasal te deih ding in a bawlthei te. pasal te mai-etet selo pasal te lungsim tellua, pasal te zothawh cihna hilo in pasal te thupisak a, a lungsim a zawt siam cih nopna hi.} a pasal nasem hong ciah ciang in luidawnding maw, a dang dawn-nuam zaw cih dot kullo in a thei tawm te. lawm kingai a hih leh, a lawmpa in bangteng duhthei, banghun in bang nethei cih zah dong a thei te a hihi.\nA kitenpih a pasal angsung a tunma in a nungak siantho na a kemcing zo te. hih pen nungak te a ding a thupi masa penpen kong vaikhak nop thu a hihi. nang hong tenpih na lawmpa a ding tehpih om lo, letsong khat a pia na hihi. nidang in lawmngaih 10 bang na nei khin zong in, na pumpi sianthona na pasal kiang ah na tunpih peuh le teh, tua na hunlui te hang in na pasal in muanmawhna kammal khat zong hong genkik lo ding cih, tangtak in hong gen ngam ing.\nHih tawh kisai gentehna hoih mahmah khat hong hawmsawn nuam ing.\nSang naupang khat in a sangsiapa kiang ah thukhat dong hi. Sya aw, banghang in pasal te pen numei tampi tawh kingai in kikhawl leh hih mipa hampha ei, enhuai sam ei kici napi’n numei te a hih leh, pasal nih le thum tawh kikhawl leh, hih numeinu a gamtat hoih kei numei ginalo hi kici a hiam? ci in sang naupangpa in a sangsiapa kiang ah thu hong dong hi. tua ciang in sangsiapa hi nuikawm sa in hih bangdan in hong dawngkik hi.\nTawhtang khat tawh tawhbu khempeuh kihong thei leh, tua tawhtang pen (master key) tawhtang hoih mahmah, a sensang mahmah tawhtang kici hi. a hih hang in tawhbu khat pen tawhtang tampi tawh kihong thei mawk leh, tua tawhbu bang in kimang nawn mawk ding hiam?. tua tawhbu pen a kimanglo khat hong suak ding a, kua in deih nawn ding a hiam, ci in sangsiapa in hong dawngkik hi. tua ciang in sang naupangpa in tawhbu hoih i manphatna hong thei pah hi.\nTua a hih man in numei te in tawhbu manphat na a theikim ding in hong lamen ing. tawhbu pen tawhtang khat bektawh a kihong thei ding in a kibawl a hih man in, master key tawh na kituaksak kei un cih hong vaikhak nuam ing. Lungdam, Job Cinpi\nPrevious: ZAM Thupuak :: 03 Nov 19 (CCM, SIBKL tetawh kimuhna)\nNext: Na theikha hiam? (Global Zomi Idol) ~ Pu Thangboi\nMalaysia gulmatsiam aminthang mahmahkhat gul tukin si\nIndia, Muzaffarnagar District sungah meileng tuahsia in mi 23 si, 64 liam\nCimphawng ki puahkawm, ZomiDaily simkawm in #2


url: =April 9 | KEI A SI KA HI HI: Khen Masa ~ MUC\nApril 9 | KEI A SI KA HI HI: Khen Masa\nAdmin 4:59:00 PM Articles, MISSION NEWS\nAlfred C. Machona\nZimbabwe gamah Lungdambawl ma ni khat ni nih sung lampi-ah tuahsiatna na neih khak leh a nungta dingin kilamen kei in. December 23 ni-in ka zi tawh Harare khuapi panin khuadang khatah ka zin khia uh hi. Ka tate un a pi le pute tawh om uh a, amau tawh Lungdama bawl va bawl kham dingin a zinkhia ka hi uh hi. Tua khualam zuanin ka lampi-uah lamgei mun khatah mi hon khat ading ka mu uh hi. Tua mite’n a khut uah laan neuneu tawi-in ulian a muak bangin om ngeingai uh hi. Lungdambawl hun ma hi-in khualzin mawtaw khempeuh midim hi. Innlam zuanin a zin khualzin mi tampi om hi.Lamgei khatah nupi khat tawlnga ka mu uh a, mawtaw hong tuang dingin ka sam uh hi.\nAmah zong mawtaw sungah hong tuangin, akhualzinpihte zong mawtaw tuangsak dingin hong ngenin, amaute ka theih ngei loh uh ahih hangin mawtaw sungah ka sam uh hi. Tua mite maitang puakin lunggimna tawh kibang hi. Mi thum pen mawtaw nunglamah tu uh hi. Mawtaw in hong khop hi ding hi ven, lampi tawh kisawh kha pahpah hi. Tha khat thu-in khua hong mial vat a, ka kawnggak hong kigak zaw hi, cih ka phawk hi. A gamla mun khat panin hong hopih awging khat ka za hi. A lauhuai thu khat piang hi, cih ka thei hi. Mawtaw kilok gawpin hi, cih ka thei hi. A sawt lo-in cina pua mawtawte hong tung hi. Tawlkhat khit ciangin mawtaw sung panin ka pusuak khia hi. Mawtaw sung pan hong kipua khia-in cina puakna mawtaw sungah hong kikoihlam ka phawk hi. Nurse khat in “ bangci nai vua, “ci-in hong dong hi. “Mawtaw tuahsia” ci-in ka dongkik hi. Pawlpi pastor le Uppa sam dingin a minte uh ka pia hi.\nZato ka tun uh ciangin pastor pa in hong hopih pahin, “ Harare khua-a zato ah hong puak nung” ci-in hong hopih hi. Zato a tun uh ciangin nurse khat dong a, ka nung uah mawtaw khat hong pai om a, amah le khualzin mi dang nihte nawkkha- in tuahsia uh hi. Ka khualzinpih mi nihte zong tuahsia-in amau pen zato dang mun khatah ka paipih uh hi, ci-in gen hi. Tua numei pen liam pha mahmahin si tampi luangkhia hi; tua manin ka zato ah ka puak hi, ci-in pastor pa in pulaak hi. Cina pua mawtaw nih ka sam uh a, Fortunate le kei pen Harare zuan dingin kong pai uh hi.\n‘Zato panin hong kipaikhiatpih in ka phawk nunung pen hi. Tua zawh ni nih Dec. 24, 25 khit ciangin Fortunate le keimah in thum vei bang ki-atna ka nei uh hi. Ka zi pen a gilpeeng ki-atin gimsim tham hi. Siavuante in letmat 16 (40 centimeters) a gilzang atkhiatsak uh hi. A khut veilam le a khe veilam ah liamna lianpi khat zong ngah hi. Siavuante’n tua munah sik thunsak uh hi. Ka veilam khut le ka tak lam khe ah zong kitanin tua ah zong siavuante’n sik hong thuahsak uh hi. Ka nungguhte kizong kilawi ahih main hong bawlsak uh a, ka gim peuh mah hi. Ka tal tungah liamna omin, siavuante’n hong bawlsak uh a, ka gawlguh 4na le 5na zong hong bawlsak uh hi. X-ray ka kilak khit ciangin siavuanpa in hih pen leitunga siavuan siampente kiangah va kilak lecin “nang pen mihing hi lo na hiam” hongci ding uh hi. Hih X-ray siksan hi lehang nang pen misi na hi hi. Na sih kei leh zong pumzawcip ding na hi hi, ci-in pulaak uh hi. Nipi kaal nih khit ciangin Fortunate tawh inn ciahthei ding hong gen uh a, inn pan physical therapy (pumpi thasan lakna) nei dingin hong hilh uh hi. Nipi kaal guk sung lampai ka kisin uh hi. Tua bang tuahsiatna hangin mi nga si uh hi, cih a za masa uh hi. Tua mawtaw pen zu kham khat ii hawl hi-in, kimaituahin kiphu kha uh hi. Tua mawtawte zong ka mu uh a, kisia peuhmah hi. Mawtawte pen a nihin kibang hi-in Honda Fits a san nih a hi hi. Nai khat tai 105 bangin hatin a tai-in kitaihkha hi, cih ka thei\nMawtaw sunga tuang numei a phualah hong nusia pah hi. Mun dang pan hong tuang minihte bel nakpi-in liamna ngah uh a, a zing ciangin si uh hi, cih ka za hi. Ko tuanna mawtaw hong phu-kha in midang thum zong phu kha hi. Mawtaw hawlpa in zukhamin a gei-s tu piteek khat zong tua munah sip ah hi. Pasal khat pen zato-ah kipuak suak hi. Nunta ding maw nungta lo ding kithei lo-in kikhoi hi phot hi. Fortunate tawh ka nihun lamdang kasa uh hi.Hih bang thuteng hong kigen ciangin Pasian in lamdang takin hong kem ahihna ka khua nung phawk pha sansan hi; na lamdang tua tawh a khawl hi lo hi. Kha li khit ciangin April kha sung khatin Solusi University ah thu-um mite makaihzia ding thusinna khat ka kipan thei hi.\n2015 kumin Sabbath School 13na sumpi in Solusi university ah kipuakin sangnaupang 1000 khat bang a tat nading annekna innpi khat kilam hi.


url: =Ryanair vanlengsung tutna tungah mipi muhin numei leh pasal omkhawm :: ZOMI DAILY\nposted on 9 June 2017 at 4:01 pm UTC+9:30 Lomkholna: News, Sawltak, World\nRyanair kici vanleng sungah atuangkhawm numei leh pasal kopkhat thuakzonawn mahmahlo uhhiam, Passengers khempeuh ii muhna ah anumei pen pasal tungah tuangtolian cih Daily Mail pan kiza hi.\nTua numei leh pasal tepen dailenbuk sungbek zuakdingzong ngaihsunzo nawnlo uh a, agei anai ah atu Passengers dangte zong awlmahzo nawnlo uhhi.\nTua Ryanair vanleng pen Manchester City panin Ibiza Island zuanin aleng hi a, hih Video Clip pen zanni nitaklam 8:20pm hunpawl in akizaih hiding in ki ummawh hi.\nAgamta tezong gamta ngammawk uh ahih manin, vanleng sungah atuang Passenger te’nzong maizumlo in enpah ngeingailel uh a, Video zong aki Record omkha ahih manin, Social Media tungah ki thehzakpah zihziah hi.\nKieran Williams kici kum 21 aphakhin Passenger khatin agenkhiatna ah a omkhopsawm uh cih akiho pen kaza a, ahi zongin atakpi hiding in ka umkei cihi.\nA pasalpa in “Anyone got a jelly?” ci’n awngkhia vava a, Condom akempak kua om acihna ahihi. Ka nuih uh zamahmah a, ciamnuih kasak uhleh tuazawh Minute 10 khit khawngciangin hong omkhawm takpimawk uh ci’n genkhia hi.\nHihte lawmta pen anih uh zu khammahmah leh kilawm cihi. A numei in a bombi suahkhia masa in, tuaciangin apasal inzong a bombi kaikhia hi. Anumei in atungpan in sakol tungtuang bangin tuangleuhleuh cimawk hi.\nKeizong ka phone amanlang in ka lakhiapah saisai a, hihbangdanliang mungeilo kahih manin Video Record kabawlpah ci’n genkhia hi.\nHih lawmte te geilian ah numei khatzong atu hi a, amahzong dingkhia in ki hemkhia cihi. Minute 20 bang aomkhop khit uhciangin Passenger khatin vanleng nasem Crew te kiangah Complain bawl himahleh vanleng thunei te’n bangmah cihlo uh cisawnsawn hi.\nHihvai agenkhia Kieran Williams pen Ibiza Island ah Summer hunsung Barman tawh nasemding in apai ahihi. Hih vanleng sungah atuang khempeuh in hih lawmta te zumnamel neiloliang in agamtatna pen lamdang kisa mahmah cihi.\nRelated: Manchester atuahsia te a enkikding in American Singer Ariana Grande hawhkik\nRyanair Flight pain thunei Spokesman khat in agenkhiatna ah hihvai tawh kisai in ki kancian laitak hi ci’n genkhia hi. Midangte nawngkaisak, etlawm hetlo in gamtatna, midang te nawngkaisakna cihtepen kizadah mahmah a, hi mawkkoih loding hi. Akisam bangin thu kibawlding hi ci’n genkhia cih kiza hi.\nNote: Leitung thuthang khatpeuh aki suahsak ciangin thulamdang ahih manin aki suaksak hi cih phawkni. An bang hileh huansa, thuksa, akiluisa hi. Duhleh sumpiak kullo in duhzahzah nek ziahziahding hi a, lim sakkei lehlah sumpia in ihlei hilo ahihciang….. ZD Sawltak #zomidaily\nPrevious: Koi panmun tawh i kituak pen hiam? ~ Pau Khat Suan\nNext: London khuasung ah migilo te khutlum pan sidek in akitai laitak pasal khatin Beer haikhat nataipih valval


url: =Germany kumpi in Rakhine State sungah zatding in US$ 2.1 Million piading :: ZOMI DAILY\nposted on 26 July 2017 at 4:31 pm Lomkholna: Myanmar, News, rakhine, Sawltak\nGermany kumpi in Kawlgam, Rakhine State sungah cidamna lamsang Health Care ah zatding in US Dollar 2.1 Million huhna piading uh cih Mizzima pan kiza hi. Rakhine State sungah Humanitarian Aid kisapna ah zatding in, adiakdiak in cidamna Health Care lamsang ah zatding apiaksawm uh kici hi.\nHih vaitawh kisai in German Government in July 21 ni in Press Release neikhin uh ci a, tua huhna sumte pen khuaneu khauta te ah Basic Health Care te panpih nading leh aomsa Health Care te puahphat nadingin kizangding cihi.\nTuabek thamlo cidamna lamsang tawh kisai hilhsawnna Awareness Campaign tuamtuam inzong kizangding hi. Adiakdiak in nupi naupaai “Pregnant women” leh nupi taneithak te Special Focus in kineiding a, Health Topics theihhuai tuamtuam hilhsawnna Community Program te ahzong kizekding cihi.\nHih huhna Project pen Malteser International te tungtawn in akipiading ahihi. Hih huhna sum hangin Rakhine State sungah 01 June 2017 panin 31 May 2020 kikal “Reducing the vulnerability of conflict affected population by ensuring access to water, sanitation and hygiene (WaSH) in Rakhine State” akici Project pen sumlehpaai lamsang ah tampi in panpihtuamding kici hi.\nHih Project pen abeisa kumtampi sungzong German Government in apanpih, ahuhhuhsa ahihi. Tua nasepna ah Malteser International in khuasung mipi tetawh aphual ah semkhawm uhhi.\nRakhine State sungpen abeisa in Rohingya leh galkap kumpi te buaibuaina State khat ahihna tawh kizui in gamdang te’nzong ahehpih mahmah uh leh aki lunglut mahmah State khat hongsuak hi. Abeisa in Chin State mizawng tamna in hongki genzelzel himahleh tu’n Rakhine State pen mizawng “Poverty Rate” zong tammahmah kici a, gamdang te’nzong huhpah uhhi.\nRelated: Rakhine State sungah Yaba Pill kici vankham $270,000 manneiding kiman\nZogam sungzong kizawng mahmahlai, khuakhat leh khuakhat kikawmna lampi, lei “Infrastructure” cihte hoihlo, cidamna lamsang vanzat tuamtuam “Health Care System” hoihlo, etc… cihbang in ahoihlo puahphatding tammahmah laihi. Tuate hong vansakding, gamdang kumpi hau te’n tungah hong phutsakding makai kician, muanhuai, acitak tampi ihneihzawh nading in thungetna ah phawkzelzel ni. Sawltak #zomidaily\nPrevious: McDonald’s te’n Malaysia gamsung ah Outlets 200 honbehding\nNext: Hong Kong Actor khatin atanu amukpan anaplaitak Photo hangin mipi te’n mawhsak mahmah


url: =Kum sawmthum ka phak kum, a kha lina, a ni nga ni-in Babylon gama om Khebar Gun gei-ah sala om Jew midangte tawh ka om laitakin maang ka mu hi. Tua ka maangmuhna-ah van hong kihong a, Pasian ka mu hi.\nTua hun pen Kumpi Jehoiakhin salin a kimat zawh a kum ngana, tua kha sungah a ni nga ni mah ahi hi.\nTua Babylon gam Khebar Gun gei-ah ka om laitakin siampi Buzi tapa keimah Ezekiel in Topa hong thugenna ka za a, ama vangliatna zong kei tungah a hong tunna ka phawk hi.\nKa khuadak leh leilu lam panin huihpi a hong nung ka mu hi. Tua huihpi tawh a hong ton meiipi lak panin khua hong phia a, ka kimkotteng taang pempam hi. Tua khuaphiatna mun pen sumngo tawh kibangin a taang hi.\nTua huihpi laizangah ganhing li a om tawh a kibang pian ka mu hi. Tua ka muhte in mihing lim pua napi-in,\nmaitang li leh kha li ciat a nei uh hi.\nA khete uh mam zeza a, ahi zongin a khepekte uh bawng khe tawh kibang hi. Tua ganhingte pen a kinawtngil sumngo tawh kibang uh hi.\nMaitang li leh kha li ciat a neih ban uhah, a khaphung nuai a pangpi uh panin a mengkhia mihing khut tawh a kibang li ciat mah nei lai uh hi.\nTua ganhing lite in a kha nih ciat uh zalin, a mong leh a mong kimatsak uh a, ki-umcihin sikli nei-in kimu hi. Amaute a gamtat uh ciangin a li-in tatkhatin tang uh ahih manin a pumpi uh kituam heilo hi.\nTua ganhingte in maitang li ciat nei uh hi. Maitang ngeina lamah mihing mai, taklam pangah humpinelkai mai, veilam pangah bawngtal mai, a dek lamah muvanlai mai nei ciat uh hi.\nTua ganhingte in a kha nih ciat uh zalin a zoma omte kha mong dawn tawh kimatsak uh a, a omlai a kha nihte gel ciat uh khupin a pumpi uh a tuam uh hi.\nTua ganhingte in maitang li ciat nei-in mun khempeuh a maingat suak uh ahih manin a painop uh ciangin a pumpi uh kihei kulloin a utna peuh uhah pai thei pahpah uh hi.\nTua ganhingte lakah meikuang tawh a kibang a phia niloh om hi. Tua meikuang pen kuang pha mahmah a, khua phiasak zaizai hi.\nTua ganhingte khuaphia mah bangin kin zalzal kawikawi uh hi.\nTua ganhing lite ka et laitakin amaute in leengpei khat ciat a neihlam uh ka mu a, a leengpeite leilakah kinga hi.\nTua leengpeite a vekpi-in kibang kim a, suangmanpha bangin tee uh hi. Tua leengpeite in a kikantan lamin pei khat ciat nei thuah uh ahih manin,\na utna lam peuhpeuhah pai thei uh hi.\nTua leengpei kualte tungah mittang vive a dimin om hi.\nTua ganhingte a kin ciangin leengpeite tawh kin khawm a, leilak panin tua ganhingte van lamah kangin a kahtoh ciangin a leengpeite tawh zong kangto khawm hi.\nAmau utna peuhpeuh uhah tua ganhingte pai uh a, tua leengpeite pen a ganhingte khutnuai ahih manin, ganhingte paina peuhpeuhah a pai uh hi.\nTua leengpeite pen ganhingte khutnuai-a om ahih manin ganhingte pai leh pai-in, ganhingte khawl leh khawlin, vanah kahto leh kahto-in, a ganhingte tat bang teekteekin a ta uh hi.\nTua ganhingte lu tung sanah limlang tawh a kibawl a kuum kiukiau pian khat om hi.\nTua a kuum nuai-ah, ganhingte in a kizompih ciatte lamah a kha nihte ciat zal uh a, a kha nih ciat uh tawh amau pumpi ciat a tuam uh hi.\nTua ciangin amaute leenna a khaging uh ka za hi. Tua a khaging pen tuipi ging, galkap honpi huging, leh Vanglian Pasian awgingte tawh kibang hi. A leen nawnloh uh ciangin a kha uh khup a,\nahi zongin amaute lu tung sana om a kuum tung san panin awging kiza lai hi.\nTua kuum tungzangah, sapfaia suangmanpha tawh a kibawl kumpi tokhom bang pian khat om a, tua tokhom tungah mi tawh a kibang pian lim khat a tu hi.\nTua tokhom tungah a tu ka muh pen meikhuk sunga kihalsan sumngo bangin taang heuhau a, a kimkot khempeuh zong tua mah bangin taang pempam hi.\nTua a taang khuavak in meii lakah sakhituihup a kai ciangin a neih mel nam tuamtuam khempeuh a nei kim hi. Topa vangliatna lim pen tu-a ka gen bang ahi hi. Hih bang ka muh ciangin leilakah ka boksuk a, tua ciangin awging khat ka za hi.


url: =Rev. Vung Za Niang accident vai zaksakna :: ZOMI DAILY\nposted on 22 May 2015 at 11:53 am Lomkholna: News, Zomi\nSia Mung Tawng & Siama Niang\nHong it Zomi U le Nau te,\nMay kha 18 ni 6:45 pm a Tulsa khua ORU sang mai ah ka mawtaw accident na tawh ki sai in,nun tak na hu hong kawm lai ih biak Pasian tung leh hong lung himawh mi tam pi te tungah lungdam na hong ko masa nuam ing.\nPasian hong kep na man in pum pi tung ah sisan luan na om lo in,ka awm teng na sa lua ka hih man in zato a zuan ka hi hi. Zan khat za to ah ka na lum a,sung lam guh sung ki siat na om lo hi ci in, a zing teh inn ah na ciah ing.Tu lai tak in ka awm teng si dup ngawp a hih man in na ka sa lai a, nong thu nget sak na te uh lungdam mah mah ung.\nZato ah hong delh te, lei tung gam tuam tuam pan leh US gam sung pan in phone tawh, message tawh, e-mail tawh hong ho pih te,pum pi mah mah tawhka inn uh ah hong delh hong pha neih le lamh tawh hong veh te kheem peuh tung ahzong lungdam mah mah ung.\nKa mawtaw bel ki hawl thei non lo in ki kai khia hi.\nNo te kheem peuh ih biak Pasian in hong keem kim ciat ta hen’\nFGAI Tulsa, USA\nPrevious: Deih teelna\nNext: Upna ii Zia le Tong Pawlkhat ~ Rev. Fr. Damian Dal